Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË ENJTE, 12 DHJETOR 2013


PROCESVERBAL

SEANCËN E DREJTON

KRYETARI I Kuvendit

ILIR META
(Seanca filloi në orën 10:45)

Rendi i ditës:

1. Miratimi i procesverbalit të seancës plenare, datë 5.12.2013. 

2. 
Projektligji “Për një ndryshim në ligjin nr. 9363, datë 24.03.2005 “Për mënyrën dhe procedurat e vendosjes dhe kalimit të forcave ushtarake të huaja në territorin e Republikës së Shqipërisë, si dhe për dërgimin e forcave ushtarake shqiptare jashtë vendit”, të ndryshuar”.


(shumicë e thjeshtë)

-
Pyetje
-
Paraqitje e projektligjit nga nismëtari

-
Shprehet Komisioni për Sigurinë Kombëtare si komision përgjegjës


(Paraqitje e raportit nga kryetari i komisionit)

-
Shprehet për dhënie mendimi Komisioni për Çështjet Ligjore, Administratën Publike dhe të Drejtat e Njeriut

-
(Paraqitje e raportit nga kryetari i komisionit)

-
Shprehet për dhënie mendimi Komisioni për Politikën e Jashtme
-
(Paraqitje e raportit nga kryetari i komisionit)

-
Relatori 
-
Diskutime
-
Relatori
-
(Shprehen grupet parlamentare):


Grupi parlamentar i PR-së


Grupi parlamentar i PDIU-së


Grupi parlamentar i LSI-së


Grupi parlamentar i PD-së


Grupi parlamentar i PS-së

-
Koha e votimit:


Votimi në parim


Shqyrtimi dhe votimi nen për nen


Votimi në tërësi 

3.
Projektligji “Për një ndryshim në ligjin nr. 9948, datë 7.07.2008 “Për shqyrtimin e vlefshmërisë ligjore të krijimit të titujve të pronësisë mbi tokën bujqësore”, të ndryshuar”. (shqyrtuar me procedurë të përshpejtuar)

(shumicë e thjeshtë)

-
Pyetje
-
Paraqitje e projektligjit nga nismëtari

-
Shprehet Komisioni për Veprimtaritë Prodhuese, Tregtinë dhe Mjedisin si komision përgjegjës


(Paraqitje e raportit nga kryetari i komisionit)

-
Relatori
-
Diskutime
-
Relatori
-
(Shprehen grupet parlamentare):


Grupi parlamentar i PR-së


Grupi parlamentar i PDIU-së


Grupi parlamentar i LSI-së


Grupi parlamentar i PD-së


Grupi parlamentar i PS-së

-
Koha e votimit:


Votimi në parim


Shqyrtimi dhe votimi nen për nen


Votimi në tërësi 

4. 
Diskutime për çështje jashtë rendit të ditës.

-
Koha e diskutimeve deri në 60 minuta.

Ilir Meta – Mirëdita! Hapim seancën plenare.

(Pasi lexon rendin e ditës.)

Ju njoftoj se në mbështetje të nenit 44, pika 3 të Rregullores është depozituar më 11.12.2013 për shqyrtim dhe miratim projektligji “Për disa ndryshime në ligjin nr. 97/2013 “Për mediet audiovizive në Republikën e Shqipërisë”, nismë e deputetit Alfred Peza.

Ju njoftoj se në mbështetje të nenit 46 të Rregullores kanë regjistruar emrin për diskutim për çështje të rendit të ditës deputetët Mimi Kodheli, ministre e Mbrojtjes, zotërinjtë Eduard Shalsi dhe Robert Bitri nga mazhoranca dhe zotërinjtë Genc Pollo e Genc Ruli nga opozita.

Për çështje jashtë rendit të ditës kanë regjistruar emrin zoti Erion Braçe, zonja Milena Harito, zoti Agron Çela, zoti Pirro Kapurani, zoti Gledion Rahovica dhe zoti Taulant Balla.

Nga opozita kanë regjistruar emrin zoti Sali Berisha, zonja Jozefina Topalli, zoti Genc Pollo, zoti Igli Cara, zoti Roland Keta dhe zoti Omer Mamo nga PDIU-ja.

Urdhëroni, zonja Doda, për procedurë!

Mesila Doda – Zoti Kryetar, ministri i Jashtëm ka sjellë kandidaturat për ambasadorë në Komisionin e Jashtëm të Parlamentit të Shqipërisë. Dua t’ju njoftoj se janë në limitet e respektimit të kuotës gjinore, ndaj ne presim që të gjitha kandidaturat e tjera të vijnë në respekt të kuotës gjinore. Pra, në 6 kandidatura kemi vetëm një grua. Kandidatura tjetër duhet të jetë grua, përndryshe Aleanca e Grave do të ndërmarrë të gjitha masat që të respektohet kjo kuotë.

Faleminderit!

Për sa u përket largimeve nga administrata publike, më shumë se 50% e atyre që sot po largohen nga administrata janë zonja. Edhe në administratën e Kuvendit ka pasur shqetësime të tilla. Nuk mjafton vetëm të flasim nëpër konferenca për respektimin e të drejtave të grave, duhet të respektojmë të drejtat e tyre në punë, sidomos të grave që janë edhe në poste të larta drejtuese, siç ka qenë zëvendësdrejtoresha e përgjithshme e Policisë, drejtoresha e INSTAT-it. Ju lutem vini në dispozicion të gjitha fuqitë që burojnë nga Kuvendi dhe nga ekzekutivi për të respektuar postet e grave në administratën publike.

Faleminderit!

Ilir Meta – Faleminderit!

Urdhëroni, zonja Topalli, për procedurë!

Jozefina Topalli – Zoti Kryetar, sot është 23-vjetori i themelimit të Partisë Demokratike. Një ndër ngjarjet madhore që ka ndryshuar tërësisht jetën dhe zhvillimet demokratike në Shqipëri. Për dhuratë për themelimin e PD-së, sot në administratën e Kuvendit të Shqipërisë janë hequr përsëri një numër i pafund grash, zonjash, vajzash, djemsh. Kur kryetar ka qenë Pjetër Arbnori dhe sistemi ka ndryshuar, nuk janë hequr aq shumë nga administrata publike e Kuvendit sa ç’janë hequr nga ju, zoti Kryetar. Unë sot dua të denoncoj. Deri në këtë moment që po flasim janë hequr nga administrata e Kuvendit të Shqipërisë 45 persona dhe janë në listë pritjeje 20 të tjerë, që e çon numrin në 65-68, në një administratë që gjithsej ka 208 veta.

Gjatë këtyre 20 vjetve janë harxhuar para, është bashkëpunuar me OSBE-në, është bashkëpunuar me programin IPA, ka pasur trajnime, është shpenzuar paraja e dynjasë që kjo administratë të rritet dhe të jetë efiçente e t’i shërbejë çdo deputeti. Janë hequr redaktorët në sektorin e botimeve parlamentare, ata që kanë bërë të mundur për herë të parë në historinë e parlamentarizmit që të transkriptohet çdo gjë që thuhet nga deputeti, nga parlamenti, nga komisionet, duke bërë punën e të gjitha legjislaturave të tjera, gjë që nuk ishte e mundur. Janë hequr djem të rinj, që kanë mbaruar elektronikë dhe kanë bërë të mundur dixhitalizimin e parlamentit. Unë dua të denoncoj. Ju përsëritni këtu çdo ditë se jeni shumë konstruktivë. Nëse konstruktiviteti juaj është për të bërë terror mbi administratën e Kuvendit, siç bëhet mbi çdo gjë tjetër, ky është një lajm shumë i keq dhe është dhurata më e shëmtuar që mund t’i bëni pluralizmit dhe demokracisë ditën e themelimit të Partisë Demokratike. 

Ilir Meta – Unë mendoj të mos ngatërrojmë dy çështje: festën e PD-së, që është një festë për demokracinë në vend, meqenëse është partia e parë opozitare, me problemet e administratës së Kuvendit, që shpresoj se nuk ka qenë partiake dhe nuk duhet të jetë partiake. 

Këto informacione që keni ju, unë nuk i kam. Ju i paskeni më të sakta sesa unë, sepse unë kam gati dhjetë ditë që nuk kam qenë këtu, pasi kam qenë me vizita jashtë vendit.

Për shkak të seriozitetit që ka kjo çështje, e cila nuk duhet të përzihet me festën e Partisë Demokratike, unë edhe pse nuk e kam për detyrë të bëj interpelancë, sepse nuk ka interpelancë me Kryetarin e Kuvendit, jam gati ta bëj atë në çdo kohë që ju e kërkoni, edhe si ish-Kryetare e Kuvendit, përveçse si deputete, për problemet e reformës që po bëhet edhe në administratën e Kuvendit të Shqipërisë, për çdo emërim që po bëhet, për çdo vendim gjyqi dhe për çdo konkurs që do të bëhet në përputhje në respekt të ligjeve dhe të rregullave në fuqi. Pasi të marr të gjithë informacionin për çdo emërim, për çdo shqetësim, herën tjetër do të jem gati të bëj një interpelancë. Por një gjë dua t’ju them...

(Zonja Topalli flet nga salla pa mikrofon.)

Unë këtë gjë nuk e di. 

(Zonja Topalli flet nga salla pa mikrofon.)

Unë nuk shikoj asnjë arsye për të ngritur zërin në kuptimin e tonit, jo të shqetësimit.

Ju mund të keni shumë të drejtë, por unë nuk e kam këtë informacion që keni ju.

(Zonja Topalli flet nga salla pa mikrofon.)

Unë nuk jam Kryetar Kuvendi për t’u marrë me emërimet. Unë jam këtu për të kërkuar zbatimin e ligjit. 

(Zonja Topalli flet nga salla pa mikrofon.)

Ligji nuk zbatohet që të flasim të dy njëkohësisht dhe të mos na dëgjojë njeri, por kur flisni ju, unë duhet t’ju dëgjoj me vëmendje. Edhe kur flas unë, mendoj se edhe ju do të ishte mirë të më dëgjonit, në mënyrë që të na dëgjojnë të gjithë. Pastaj le të na gjykojnë edhe kolegët deputetë, edhe koleget deputete, edhe qytetarët se kush ka shkelur ligjin. Unë jam gati t’ju jap llogari juve këtu si deputete për çdo emërim që është bërë, që po bëhet dhe që do të bëhet në Kuvendin e Shqipërisë, sepse e kam deklaruar, i kam qëndruar dhe do t’i qëndroj angazhimit që çështjet e Kuvendit të administrohen me transparencë dhe me akses të plotë si nga mazhoranca, ashtu edhe nga opozita.

Ju bëni kërkesën me pretendimet konkrete dhe unë do t’ju jap sqarim konkret për çdo çështje. Për çdo gabim që mund të jetë bërë, ne jemi gati ta rishikojmë edhe duke bashkëpunuar me ju. Nuk besoj se keni ndonjë kundërshtim për këtë përgjigje mjaft parimore.

(Zonja Jozefina Topalli kërkon të marrë fjalën.)

Urdhëroni!

Jozefina Topalli – Mendoj se në detyrën e Kryetarit të Kuvendit duhet të keni pak seriozitet. Ju e dini se nuk ka interpelancë me Kryetarin e Kuvendit. Ajo që unë po ju them është një fakt dhe një realitet. Një gjë e tillë nuk ka ndodhur në 23 vjet. Një gjë e tillë nuk ka ndodhur as kur janë ndryshuar regjimet. 60 e ca vetë ndër 200 e ca vetë është terror, zoti Kryetar i Parlamentit, dhe do të jetë një turp për çdo kryetar parlamenti që të ndërmerrte një spastrim dhe një revansh të tillë! Ata nuk kanë punuar thjesht me Jozefina Topallin, por ata kanë punuar për shtetin. Ata kanë revolucionarizuar Parlamentin. Por nuk janë hequr vetëm ata që janë marrë në punë gjatë këtyre 8 vjetëve, por janë hequr nga puna edhe ata që kanë punuar prej 20 vjetësh në Kuvendin e Shqipërisë, zoti Kryetar.

Drejtoria e Botimeve Parlamentare. Nuk ekziston një parlament po nuk pati një sektor të Botimeve Parlamentare. Të gjitha ato fjalime që ju mbani, janë bërë në sektorin e Botimeve Parlamentare, sepse edhe botimet parlamentare, edhe historia e parlamentarizmit duhet të regjistrohet. Keni hequr një njeri që ka të paktën 10 botime, i cili punonte në Kuvend përpara se të vinte Jozefina Topalli, është nga Vlora. Po ju përmend një emër tjetër, Suela Musta, një vajzë e re, është gazetare, punon prej 20 vjetësh gazetare, është doktorante, është nga Gjirokastra, është hequr nga të parat. Babai i saj është historian, ka bërë 20 vjet burg. 

Pa më thoni, zoti Kryetar, me çfarë standardi i bëni ju këto lëvizje? E dini ju, zoti Kryetar, se ka raporte nga OSBE-ja për punën e administratës së Kuvendit? E dini ju se IPA ka një raport prej 300 faqesh për punën e drejtorive të ndryshme? E dini se ju jeni këtu me një sistem tërësisht të dixhitalizuar dhe një transparencë të jashtëzakonshme për shkak të punës së atyre djemve të rinj që i keni hedhur në rrugë, të cilët kanë mbaruar elektronikë me rezultate të shkëlqyeshme? Cili është standardi?

Ilir Meta – Lidhur me këtë fjalim kaq të gjatë, pasi nuk ishte për procedurë, unë kam një propozim. Unë isha gati të bëja interpelancë edhe pse nuk lejohet interpelancë, duke vlerësuar shqetësimin e zonjës Topalli. Mendoj të ngremë një komision hetimor parlamentar me dy bashkëkryetarë, me zonjën Topalli dhe me zotin Balla, që të shikojë se si është zbatuar dhe zbatohet ligji, sepse unë nuk e di që Kryetari i Kuvendit ka të drejtë të heqë punonjës të administratës së Kuvendit. Kryetari i Kuvendit ka të drejtë vetëm të kërkojë zbatimin e ligjit për administratën dhe të bëjë emërimet, të cilat janë politike, që nuk kanë të bëjnë me ligjin “Për statusin e nëpunësit civil”.

Për hir të transparencës dhe të seriozitetit të kësaj çështjeje, në parim unë jam dakord të krijojmë një komision dhe të diskutojmë siç kemi diskutuar strukturën e re të administratës së Kuvendit, në përputhje edhe me rekomandimet e progresraportit dhe të partnerëve ndërkombëtarë. Në përputhje me këtë janë bërë edhe ndryshimet në Byronë e Kuvendit, që janë bërë me konsensus, por jo tani këtu, sepse jemi mbledhur për diçka tjetër, që javën e ardhshme të kërkojmë informacion, pasi edhe ju të parashtroni të gjitha pretendimet tuaja. Për çdo rast njerëzit që kanë për detyrë të zbatojnë ligjin, të japin sqarime dhe llogari dhe të marrin masa ndaj atyre të cilët nuk kanë zbatuar ligjin. 

Unë më shumë se kaq nuk mund t’ju them, sepse nuk e kam këtë informacion që keni ju. Ju ndoshta mund të keni shumë të drejtë, prandaj unë mendoj ta krijojmë këtë komision.

(Zonja Topalli flet nga salla pa mikrofon.)

Më vjen shumë keq, sepse vetëm cinizmi nuk ka lidhje me mua.

(Zonja Topalli flet nga salla pa mikrofon.)

Më vjen shumë keq që ju këtë vullnet maksimal për transparencë, për gjërat të cilat nuk i takojnë Kuvendit...

(Zonja Topalli flet nga salla pa mikrofon.)

Ju lutem, zoti Fino, zonja Dade, të mos hyjmë në këtë debat. 

Unë jam shumë dakord. Ju bëni një kërkesë në emrin tuaj ose në emër të Grupit Parlamentar të PD-së edhe për mënyrën se si do të verifikohen këto pretendime ose shqetësime dhe e vendosim përsëri së bashku këtu në Kuvend me një komision parlamentar. Absolutisht, qëllimi ka qenë dhe do të jetë rritja e profesionalizmit të administratës së Kuvendit, si dhe zbatimi i ligjit, sepse Kuvendi duhet të jetë shembulli i parë i zbatimit të ligjit. 

Fjalën e ka zonja Dade për procedurë.

Arta Dade - Faleminderit!

Meqenëse askush nga kolegët deputetë që morën fjalën nuk foli për procedurë, unë e mbështes propozimin tuaj për krijimin e një komisioni hetimor dhe, përveç çështjes në fjalë, për të cilën nuk jam dakord, unë kam një shqetësim tjetër shumë herë më serioz. Ky shqetësim ka të bëjë me vërejtjet që kanë bërë Komisioni Europian dhe aktorët e tjerë të Bashkimit Europian lidhur me transparencën në zbatimin e çështjeve buxhetore në parlament. Ky është një shqetësim që vjen prej kohësh dhe në fokus të këtij komisioni do të sugjeroja, kërkoj mbështetjen e të gjithë Parlamentit, që të bëhet një hetim i thellë i të gjitha shpenzimeve të parlamentit për 8 vjet.

Lidhur me administratën, dua t’ju kujtoj se puna që kanë bërë dy zonja në Departamentin e Marrëdhënieve me Jashtë është zëvendësuar me 15 të tjerë, që nuk bëjnë as 1/3- ën e punës që kanë bërë ato dy zonja dikur. 

Faleminderit!

Ilir Meta – Nuk do të merremi me këtë çështje. Për procedurë fjalën e ka zoti Tahiri. 

Urdhëroni!

Dashamir Tahiri – Nga rendi i ditës i dëgjova të gjithë me vëmendje. Para disa ditësh janë vrarë dy shqiptarë. Ka 23 vjet që qeveritë tona dhe parlamenti rrinë të brishta përpara Greqisë. Deri kur do të vazhdojë kështu?

Faleminderit!

Ilir Meta – Faleminderit, zoti Tahiri, për shqetësimin që ngritët! Për këtë do të kërkojmë sqarime pranë qeverisë. 

Përpara se të vazhdojmë me rendin e ditës, nuk mund të lëmë pa përmendur një ngjarje që ka ndodhur, atë të ndarjes nga jeta të ish-Presidentit të Afrikës së Jugut, zotit Nelson Mandela. 

Të dashur kolegë, nuk mund të vazhdojmë këtë seancë pa shprehur një respekt dhe mirënjohje të thellë për jetën dhe veprën e ish-Presidentit të Afrikës së Jugut, zotit Nelson Mandela, i cili u nda nga jeta përpara disa ditësh në moshën 95 vjeçare. 

Jam i bindur që shpreh mendimin e përbashkët të të gjithë kolegëve deputetë se jeta e Nelson Mandelës ka lënë pas gjurmën solide të një morali dhe lidershipi të jashtëzakonshëm, i cili theu muret e politikës brutale të Aparteidit dhe na tregoi të gjithëve që me kurajë, me vizion dhe me vendosmëri të hekurt një njeri i vetëm mund të ndryshojë fatet e një populli të tërë dhe mund të frymëzojë besim dhe shpresë për mbarë botën.

Nelson Mandela ia dedikoi jetën e tij kauzës së shenjtë të lirisë së një populli, duke i dhënë Afrikës së Jugut barazinë dhe demokracinë e munguar, ndërkohë që i ofroi botës shembullin më të mirë të bashkëjetesës, pajtimit dhe faljes si ura bashkimi, harmonie dhe bashkëpunimi atje ku racizmi, urrejtja dhe persekutimi ishin normë e funksionimit të shtetit.

Beteja e Mandelës kundër racizmit dhe padrejtësisë, përulësia me të cilën ai i shërbeu paqes dhe bashkëjetesës së komuniteteve të vendit të tij na frymëzojnë edhe ne këtu, në rajonin tonë të Ballkanit, ku historia botërore ka parë disa nga momentet e saj më të errëta, jo shumë larg prej ditës së sotme. 

Forca dhe shpirtgjerësia e këtij njeriu të urtë na lë mbi supe përgjegjësinë e garantimit dhe zhvillimit të të drejtave të njeriut dhe e detyron historinë ta çmojë kujtimin e Nelson Mandelës përmes respektit të brezave të tërë në të ardhmen. 

Të nderuar kolegë, do t'ju lutesha të mbajmë një minutë heshtje në kujtim të jetës dhe veprës së tij.

(Deputetët mbajnë një minutë heshtje.)

I përjetshëm qoftë kujtimi i tij!

Dua t'ju njoftoj se në vendin tonë ndodhet me ftesë zyrtare Kryetari i Kuvendit të Republikës së Maqedonisë, zoti Trajko Veljanoski, në kuadër të forcimit të mëtejshëm të marrëdhënieve midis dy Kuvendeve dhe dy vendeve tona.

Pak kohë më parë ish-Kryetarja e Kuvendit, zonja Topalli, i është drejtuar Kuvendit të Maqedonisë. 

Unë kam kënaqësinë të ftoj Kryetarin e Kuvendit të Maqedonisë t'i drejtohet Kuvendit tonë, duke qenë i bindur se mesazhet dhe vizita e tij do t'i shërbejnë edhe më tej bashkëpunimit midis dy Kuvendeve, por edhe midis dy vendeve tona. 

 Duke i uruar edhe një herë mirëseardhjen edhe në emrin tuaj Kryetarit të Kuvendit të Republikës së Maqedonisë, zotit Trajko Veljanoski, e ftoj t'ju drejtohet përmes një mesazhi juve dhe opinionit publik.

Fjalën e ka Kryetari i Kuvendit të Maqedonisë, zoti Trajko Veljanoski.

Trajko Veljanoski - I nderuar Kryetar i Parlamentit të Republikës së Shqipërisë,

Anëtarë të nderuar të shtëpisë legjislative,

Të nderuar përfaqësues të medieve,

Zonja dhe zotërinj,

Miq të dashur,

Më lejoni të ndaj kënaqësinë time personale për mundësinë që kam të drejtohem sot para këtij auditori të çmuar, të përbërë prej përfaqësuesve të zgjedhur të popullit të shtetit mik, Shqipërisë. 

Për mua si Kryetar i Parlamentit të Maqedonisë, ky nder i ofruar nga mikpritësit e mi shqiptarë paraqet shprehje të respektit më të lartë ndaj Republikës së Maqedonisë dhe qytetarëve të saj. 

Për këtë ju falënderoj shumë dhe ju përcjell mirënjohjen e qytetarëve të Maqedonisë.

I nderuar zoti Kryetar Ilir Meta,

Të nderuar deputetë nga të gjitha partitë politike,

Sot këtu në Tiranë në këtë qytet të mrekullueshëm, respektivisht në këtë objekt madhështor të Parlamentit shqiptar, me vete mbart në mënyrë të njëjtë edhe pritjet e maqedonasve, edhe pritjet e shqiptarëve nga shtetit im. 

Para jush, në të njëjtën mënyrë shpalos me vullnet të sinqertë përshtypjet e bukura nga kjo vizitë edhe të bashkëqytetarëve tanë nga Shkupi, por edhe të bashkëqytetarëve tanë nga Tetova. 

Këtu me vete mbart përshtypjet nga liqenet aq të bukura të Ohrit dhe të Prespës, si edhe nga Mali mahnitës i Sharrit, që janë qëllimi dhe obligimi ynë i përbashkët. Qëndroj këtu para jush që të apeloj për bashkëpunim dhe mirëkuptim edhe më të madh ndërmjet popujve dhe shteteve tona. E di që kemi edhe më shumë mundësi për zhvillimin e bashkëpunimit politik dhe aleancës së ndërsjellë. 

E di që kemi edhe më shumë mundësi për ndërtimin e urave më të mëdha të bashkëpunimit ekonomik. Ka hapësirë për hapje më të gjerë të dyerve të shteteve tona për hyrjen e investimeve të reja. Thënë shkurt, qëndroj këtu para jush për ta vërtetuar vendosmërinë time të thellë për ta dhënë vulën time personale në përparimin e përgjithshëm të marrëdhënieve ndërmjet maqedonasve dhe shqiptarëve, ndërmjet Maqedonisë dhe Shqipërisë dhe për këtë jam krenar. 

Jam krenar pasi sinqerisht besoj në miqësinë tonë të ndërsjellë. Besoj sinqerisht edhe në dëshirën e madhe për tejkalimin e disa sfidave të ndërsjella, që qëndrojnë në rrugën tonë deri te suksesi i përbashkët. 

Besoj edhe për arsye se e di që suksesi i Shqipërisë është njëlloj i rëndësishëm edhe për ne në Maqedoni, siç e di se edhe suksesi i Maqedonisë është njëlloj i rëndësishëm edhe për ju, këtu në Tiranën mike. 
Bashkërisht jemi gëzuar për të gjitha sukseset. Jo vetëm në politikë dhe në ekonomi, por i kremtojmë njëlloj edhe sukseset e ndërsjella kulturore, arsimore ose sportive. 

Fitoret tuaja janë edhe fitoret tona. 

Sukseset tona besoj se janë edhe tuajat. 

Në këtë drejtim, prej këtu, në mënyrë të drejtpërdrejtë, dua të shpreh bindjen time personale se Republika e Shqipërisë shumë shpejt do e fitojë statusin e vendit kandidat për anëtarësim dhe shumë shpejt pas kësaj do të realizojë edhe qëllimin e madh kombëtar, anëtarësimin në Bashkimin Europian. 
E di dhe jam i bindur sinqerisht në atë se këtë shpërblim e meritoni krejtësisht. Ky shpërblim është rezultat i punës dhe i angazhimit të politikanëve, por edhe i administratës, gjerësisht i tërë shoqërisë shqiptare. 

Përparimi juaj drejt Bashkimit Europian është vërtetim edhe për pjekurinë dhe gatishmërinë tuaj që të jepni kontribut në zhvillimin e vlerave të përgjithshme civilizuese europiane, të cilat gjithashtu janë edhe vlera maqedonase. Maqedonia gëzohet sinqerisht për këtë sukses shqiptar. Besojmë se edhe në të ardhmen do të vazhdoni, deputetë të nderuar, ta zhvilloni edhe më shumë shtetin dhe shoqërinë shqiptare. 

Miq të dashur,

Qëndroj këtu para jush për të konfirmuar vullnetin e fuqishëm të Republikës së Maqedonisë për zhvillimin e miqësisë me Republikën e Shqipërisë. 

Qëndroj këtu para jush, sepse besoj fuqishëm që ardhmëria jonë është e gërshetuar dhe me qëllim të qartë fisnik. Ai qëllim, fuqinë e vet e thith nga shembujt pozitivë nga e kaluara, por edhe shikon thellë drejt ardhmërisë. 
Në këtë ardhmëri, e cila shprehjen e vet të plotë do ta ketë në çastet kur dy shtetet tona dhe dy popujt tanë do të qëndrojnë pranë njëri-tjetrit në familjen e bashkuar të Europës. 

Të nderuara zonja dhe zotërinj,

Historia politike e Ballkanit dhe raportet ndërmjet popujve në të kaluarën u karakterizuan me momente konflikti, por edhe me momente të respektimit të ndërsjellë. 

Me momente të bashkëpunimit ekonomik, por edhe të përmbajtjes. Me çaste të mirëkuptimit, por edhe me akuza të ndërsjella dhe izolim nacional. Beteja jonë historike është të vazhdojmë me promovimin e mirëkuptimit dhe të respektimit. Obligimi ynë historik është të qëndrojmë në rrugën e besimit dhe të bashkëpunimit. 

Maqedonia dhe Shqipëria duhet të vazhdojnë të emetojnë porosi pozitive dhe të vazhdojnë të jenë shembull i bashkëpunimit të shkëlqyer të fqinjësisë së mirë. 

Le ta shtrijmë dorën! T’i zhvillojmë standardet! Të premtojmë se nuk do të lejojmë të ekzistojnë sfidat, të cilat do t’i ngarkonin, madje edhe në masën më të vogël, marrëdhëniet tona. Të mbështetemi te njëri-tjetri, ashtu siç e kemi bërë këtë në të kaluarën. Të bëhemi shembull për shtetet europiane, e jo vetëm ato të jenë shembull për ne. 

Qytetarët tanë ndërtuan ura të shumta bashkëpunimi. Shqiptarët nga Maqedonia i ndërtojnë lidhjet me Shqipërinë mike. Por edhe maqedonasit nga Shqipëria kontribuojnë për zhvillimin e mëtejeshëm të marrëdhënieve maqedonase-shqiptare. Këto lidhje janë forca jonë më e madhe. T’i kultivojmë! T’i zhvillojmë! Të luftojmë për to! Këto marrëdhënie të shumta janë ajo që na mbajnë gjallë dhe na përcaktojnë axhendën e çdo veprimi politik. Kuvendi i Republikës së Maqedonisë do të vazhdojë edhe në të ardhmen të kultivojë frymën e bashkëpunimit dhe të mirëkuptimit. Larmia etnike për mua është pasuria më e madhe, të cilën duhet ta shfrytëzojmë, pasuri e cila na ka bashkuar ndër shekuj dhe duhet të na bashkojë në të tashmen dhe në të ardhmen. 

Marrëdhëniet ndërmjet popullit maqedonas dhe popullit shqiptar janë pjesë e axhendës më të lartë të pjesës më të madhe të liderëve politikë relevantë në Maqedoni. Njëkohësisht ato janë pjesë e prioriteteve të mia politike si Kryetar i Kuvendit maqedonas, por edhe si njeri. 

I arsimuar në një mjedis multietnik, i pjekur në pjesë të përziera etnike në afërsi të Çarshisë së Vjetër të Shkupit dhe Kalasë së Shkupit, më së miri e njoh shenjtërinë e këtyre marrëdhënieve të gërshetuara të miqësisë dhe të besimit të ndërsjellë ndërmjet maqedonasve dhe shqiptarëve. Ndërmjet të krishterëve dhe myslimanëve. Besoj se vetëm kështu, me mirëkuptim dhe duke e ndihmuar njëri-tjetrin, do të kemi sukses që edhe më tutje t’u japim shembull qytetarëve tanë se si duhet të sillen ndërmjet tyre. 

Besoj fort dhe jam i bindur se vetëm me anë të kombinimit të masave për shtendosjen e mëtejshme të marrëdhënieve ndëretnike dhe me angazhim të fuqishëm dhe pa kompromise në drejtim të forcimit të ekonomisë, do të arrijmë ta përforcojmë besimin ndërmjet maqedonasve dhe shqiptarëve. Edhe në Shqipëri, edhe në Maqedoni:

Ndërsa takimet e këtilla janë jashtëzakonisht të nevojshme dhe të dobishme. Vetëm kështu, me anë të diskutimit të hapur do të mund t’i ndryshojmë gjërat kah më e mira. 

Zonja dhe zotërinj,

Me këtë rast dua të nënvizoj qartë se anëtarësimi në Bashkimin Europian është një nga qëllimet kryesore të politikës së jashtme të Republikës së Maqedonisë. Me kënaqësi mund të konstatoj se rreth përcaktimit të këtillë ekziston konsensus i përgjithshëm politik ndër të gjitha qeveritë e tanishme dhe subjektet politike në Republikën e Maqedonisë. 

Për realizimin e këtij qëllimi fisnik, në mënyrë të njëjtë janë angazhuar dhe angazhohen edhe maqedonasit, edhe shqiptarët, edhe të gjitha bashkësitë e tjera etnike. Ky përcaktim yni strategjik has edhe në përkrahje shumë të madhe nga njerëzit në shtetin tonë. 

Kur flasim për aspiratën tonë për integrim të plotfuqishëm në Bashkimin Europian, menjëherë dhe haptazi do e shpreh qëndrimin tim. Përkatësia kah Bashkimi Europian nuk është dhe nuk guxon të jetë qëllim vetëm për vete. Përkatësinë e atillë e shoh si parakusht për zhvillimin tonë të përgjithshëm dhe përparimin e vazhdueshëm. 

Objektivi ynë, nuk është vetëm anëtarësimi në Bashkimin Europian. Objektivi ynë primar është arritja e standardeve europiane. Jemi të vetëdijshëm për vështirësitë, të cilat përshtatja e atillë i sjell me vete. Por, nga ana tjetër ky është kusht i domosdoshëm që një ditë Maqedonia të mund të marrë pjesë në mënyrë të barabartë në punën e institucioneve europiane. 

Maqedonia, me shembullin e vet dhe me veprimin aktual konsideroj se e konfirmon përcaktimin e tillë në mënyrë konsekuente. Njëkohësisht, anëtarësimi në Bashkimin Europian plotësohet me qëllimin tjetër strategjik të Republikës së Maqedonisë. Gjithsesi ky është qëllimi i integrimit në NATO. Në këtë rrugë kah NATO-s, shumë segmente i kemi përshkruar së bashku. 

Miq të dashur, 

Qëllimet e Republikës së Maqedonisë dhe të Republikës së Shqipërisë janë komplementare. Gjithashtu edhe sfidat. Demokracia e lindur nga socializmi është karakteristikë edhe e popullit shqiptar, edhe e popullit maqedonas. Ndërsa anëtarësimi në Bashkimin Europian është objektiv i përbashkët i dyja shteteve. 

Besoj në fuqinë e këtyre marrëdhënieve tona. Besoj se bashkëpunimi në të kaluarën do të paraqesë garanci për zhvillimin e aleancës së ndërsjellë në të ardhmen. 

Patjetër do të vazhdojmë në këtë rrugë. Kemi detyrimin ta zhvillojmë bashkëpunimin tonë të ndërsjellë në çdo plan. Përcjell përshëndetjet e mia më të mëdha nga Maqedonia miqësore për Shqipërinë dhe shqiptarët. 

 (Duartrokitje)

Ilir Meta – Duke e falënderuar përzemërsisht Kryetarin e Kuvendit të Republikës së Maqedonisë, zotin Trajko Veljanoski, për mesazhet e tij mjaft bashkëpunuese dhe, duke shprehur besim për nxitjen e mëtejshme jo vetëm të shkëmbimeve ndërparlamentare, por edhe për forcimin e mëtejshëm të marrëdhënieve midis dy vendeve tona, kërkoj mirëkuptimin tuaj për ta shoqëruar dhe për t’u rikthyer për të vazhduar seancën e sotme!

Faleminderit! 

(Pasi përcjell zotin Trajko Veljanoski përmes duartrokitjeve të deputetëve, zoti Meta vazhdon drejtimin e seancës plenare.)

Atëherë, fillojmë me miratimin e procesverbalit të seancës së kaluar.

Ka ndonjë vërejtje apo pretendim për procesverbalin e seancës së datës 5.12.2013? Nuk ka. 

Miratohet.

Kalojmë te pika e dytë e rendit të ditës. 

Projektligji “Për një ndryshim në ligjin nr. 9363, datë 24.03.2005 “Për mënyrën dhe procedurat e vendosjes së kalimit të forcave ushtarake të huaja në territorin e Republikës së Shqipërisë, si dhe për dërgimin e forcave ushtarake shqiptare jashtë vendit”, të ndryshuar”. 

Ka pyetje? Nuk ka. 

Fjalën e ka ministrja e Mbrojtjes, deputetja Mimi Kodheli.

Mimi Kodheli – Faleminderit, zoti Kryetar!

Të dashur kolegë, 

Ndryshimi që vjen në ligjin që po diskutojmë është një amendim rutinë, që ju ftoj thjesht ta votoni. Ndërkohë, meqenëse jemi te Forcat e Armatosura dhe te problemet e mbrojtjes, më lejoni të ndaj me ju një çështje, për të cilën mendoj se opinioni publik është i interesuar, megjithëse kisha vendosur të mos diskutoja për momentin, me qëllim që organet kompetente ta bënin të qetë punën e tyre. 

Së pari, një kallëzim penal mund të nisë drejt organeve përgjegjëse në çdo moment që titullari i institucionit e gjykon të arsyeshëm dhe ka bindjen se është shkelur ligji, pavarësisht nëse raporti i auditimit ka përfunduar ose jo. Në këtë rast ka përfunduar. Madje kallëzimi, më së pari, është detyrim për çdo qytetar dhe jo më për një funksionar shtetëror, që konstaton një fakt të kundërligjshëm. 

Së dyti, nëse KLSH-ja, pas auditimit që i bën veprimtarisë së një institucioni, nuk vendos se duhet të ketë investigime të mëtejshme apo çështja nuk përmban elemente të një procedimi penal, kjo mbetet në juridiksionin dhe në diskrecionin e këtij institucioni, pra KLSH-së. Thënë më thjeshtë, pavarësisht se KLSH-ja ka bërë kontrollin e saj dhe nuk ka konstatuar shkelje, kjo nuk e ndalon çdo institucion shtetëror që, me strukturat e tij të brendshme, të ushtrojë kontroll mbi të njëjtin objekt apo veprimtari dhe, në këtë rast, të dalë me konkluzione të ndryshme nga ato të KLSH-së. 

Kolegë të nderuar, unë nuk isha e papërgatitur për rrënimin e sistemit të funksionimit të ministrisë që drejtoj sot dhe të xhiros së firmave të hedhura pa teklif për të abuzuar me ushtrinë, me pronat e saj dhe me paratë e taksapaguesve. E pranojmë se ajo që dinim duke e parë qeverinë nga jashtë, ishte më pak sesa ajo që po zbulojmë dita-ditës duke parë nga brenda gropat e buxhetit dhe shpellat e korrupsionit qeveritar. 

Nuk kam qenë e papërgatitur as për reagimin e ish-ministrit, por, t’ju them të drejtën, më ka habitur niveli i ulët i mbrojtjes së tij. Duke dashur të mos merret me akuzën, sepse nuk ka çfarë të thotë (për këtë nuk i vë faj), zotëria merret me mua apo me Edi Ramën, duke marrë rolin e njeriut që po sulmohet jo si një individ i prezumuar si i korruptuar, por si një kundërshtar politik. Pra, për mua, që e bëj këtë si urdhër, pse urdhëruesi ka thënë kështu, apo për urdhëruesin vetë, pra për Kryeministrin, thotë se e ka bërë këtë për arsye personale. Në fakt, personi nuk ka faj, sepse është mësuar të marrë e të zbatojë vetëm urdhra nga lideri i tij, kështu që zotëria as nuk e imagjinon dot se marrëdhënia ime dhe marrëdhënia jonë me liderin e partisë, sot Kryeministër i vendit, as ka qenë, as është dhe as nuk do të jetë një marrëdhënie pronar-çirak, siç e ka të tillë jo vetëm zotëria, por edhe kryetari i partisë së tij, me liderin real të të dyve. 

Ndërkaq, zotëri, edhe mua, edhe Edi Ramën na urdhëron ligji. Edhe vendimet që marrim të gjithë së bashku në unitet, në këtë unitet na mbajnë vlerat dhe parimet e familjes sonë politike, ku nuk bën vaki që këto vlera dhe parime të mira, të drejta dhe në respekt të ligjit t’i shkelim apo më keq sa kaq. Të jem e sinqertë, nuk ka nevojë të jesh psikolog për të parë frikën në çdo rresht të deklaratave kërcënuese të ish-ministrit, por për mua është më se e qartë, si për çdo njeri në këtë sallë, se ka frikë. Cilido do të ishte shumë i frikur, po të ishte në pozicionin e tij sot, sepse më mirë se kushdo ai e di se çfarë zullumi apo zullumesh mund të ketë bërë, pavarësisht luftës imagjinare politike që mendon se bëhet kundër tij.

Ish-ministrit dua t’i them një fjalë të fundit lidhur me retorikën e tij për një lojë gjoja politike personale që po i bëhet si politikan: zotëri, ju garantoj se nuk është kështu. Ju mund të merreni seriozisht me atë çfarë keni bërë në Ministrinë e Mbrojtjes dhe shpresoj që gjithkush që ka drejtuar deri më sot në këtë vend të jetë i barabartë përpara ligjit, sepse sa për politikën unë besoj se ju e keni humbur shansin të merreni seriozisht me të që ditën që hipët mbi tank për të gjunjëzuar Berishën. Pastaj zbritët nga tanku dhe u gjunjëzuat përpara tij.

Ju faleminderit!

Ilir Meta – Po, zoti Imami, keni dy minuta të drejtën e replikës.

Arben Imami – Faleminderit, zoti Kryetar! 

Mendova se është e arsyeshme, meqenëse nisi një procesorë. Shumë mirë që ajo nisi, jemi të hapur, pasi kontrolli është i shëndetshëm në vetvete gjithmonë. Nuk do të bëj llomotitje parlamentare, aq më tepër që zonja doli për të folur nga zyra e Kryeministrit. Nuk kisha ndër mend të flisja në parlament, të shtroja këtë çështje me kolegët deputetë, të cilitdo krah, për t’i shqetësuar. Ajo që kam thënë dje dhe që ka shqetësuar zonjën është se ajo ka bërë këto kontrolle që nuk dihet se çfarë dhe ku është ky grup. Sigurisht, ky është një problem i madh, pasi nuk mund të rivendosen grupe speciale ekspertësh në këtë vend për të hetuar cilindo qytetar. Çështja për të cilën kam dalë është e lidhur me të drejtat themelore të çdo qytetari. Zbuloni çfarë mund të zbuloni dhe jeni të lutur ta bëni këtë gjë, por ajo që është e pafalshme është sulmi ndaj personit.

Zonjë, do të kishit bërë mirë të mos flisnit për personin, sepse ato janë të vazhdueshme nga partia juaj prej dy vjetësh. Qëllimi edhe i këtij sulmi të fundit është sulmi ndaj reputacionit dhe personalitetit të njeriut. Po veproni gabim. Veproni gabim kur flisni për njerëz, kur jepni mendime për njerëz. Mos kujtoni se dikush ka frikë nga prokuroria sikurse ti, që ke ikur për 24 orë në vitin 1992 nga Posta Shqiptare për të mos u ballafaquar me drejtësinë. Mos kujto se e di vetëm ti dhe nuk e dimë ne të tjerët se si ke ikur nga Banka Amerikane. 
Për sa u përket marrëdhënieve tuaja me ish-kryetarin e Bashkisë sot Kryeministër, ato janë marrëdhënie të njohura. Të gjithë e dinë që ju bërtiste që nga ËC-ja: “Mimi, mbaroi letra higjenike!”.

Faleminderit!

Ilir Meta – Për ligjin në fjalë jeni i pari pas pak minutash, sepse fillon 60-minutëshi.

Sali Berisha - Nëse zëdhënësit e Kryeministrit vijnë këtu në parlament për të mos folur për ligjin, por për veten tyre, kjo është një fyerje shumë e rëndë për parlamentin dhe për qytetarët. Për të folur për veten e tyre ata kanë mundësi të tjera, dhe unë nuk jam kundër, por për të folur për veten e tyre ata mund të provokojnë, mund t’i kërkojnë Kryetarit të parlamentit seanca, sepse i kanë të gjitha mundësitë, por që të mblidhet parlamenti për ligjin dhe të dalë zëdhënësja e Edvin Ramës e të flasë për veten e saj, kjo është një fyerje e rëndë, është një turp dhe nuk ka ndodhur në 20 vjet. Ligji është ligj, por kjo qeveri nuk ka sensin e ligjit. Kjo qeveri i ka zëvendësuar ligjet me mashtrimet. Faktikisht kemi katër muaj dhe nuk keni sjellë dot një ligj si shumicë, por sillni disa çikërrima amendamentesh, sepse nuk jeni të zotët të bëni ligje, sepse nuk keni kulturën e nevojshme, sepse jeni ekipi më i dobët në historinë e pluralizmit shqiptar. Këtë gjë jua kam thënë që ditën e parë kur dëgjova emrat tuaj. Nuk shkohet përpara me servilë, me puthadorë, por me zotësi dhe me aftësi. Kemi katër muaj që vijmë këtu në respekt të këtij tempulli dhe nuk na vjen një ligj. E kuptoni ju apo jo se ku jeni? Keni qenë ministra, kryeministra, keni 25 vjet në parlament. Talleni me veten tuaj.

Zoti Kryetar, është rasti për një retreat. Ky është propozimi im më dashamirës. Një retreat të përbashkët. Si ka mundësi, del ministri për ligjin, jemi dakord, për amendimin e një ligji, punë emërtimi, dhe flet për veten e vet?! Hajde lexo poezi për Edi Ramën, po deshe! Mos bëni kështu, se këtu është parlament!

Ilir Meta – Duke qenë dakord me propozimin tuaj që të përqendrohemi te ligji dhe të mos merremi me çështje të tjera, duke ju uruar edhe ju, meqenëse jam me vonesë, për festën e Partisë Demokratike, mendoj të vazhdojmë më tej.

Urdhëroni, zonja Hafizi. 

Mimoza Hafizi – I nderuar Kryetar, 

Aleanca e Grave Deputete ka rënë dakord unanimisht që, kur ka raste të mungesës së etikës ndaj zonjave parlamentare, të reagojmë me energji. Zoti Imami përdori fjalë fyese dhe pa etikën përkatëse për zonjën Kodheli, kështu që të gjitha zonjat deputete protestojnë për këtë sjellje. 

Ilir Meta – Ju falënderoj dhe ju ftoj të gjithëve ta keni parasysh këtë shqetësim dhe solidaritet të Aleancës së Grave Deputete.

A ka ndonjë qëndrim nga grupet e tjera parlamentare për çështjen e ligjit, sepse zonja Kodheli foli në emër të Grupit Parlamentar të Partisë Socialiste? 

Po, zoti Paloka. 

Edi Paloka – Zoti Kryetar i Kuvendit, 

Së pari, siç e thanë edhe kolegët e mi, ju nuk duhet të lejoni që Kuvendi të kthehet në një institucion qesharak, ku të vijnë ministra, të cilët për paaftësi, për servilizëm ose nuk e di se çfarë, nuk arrijnë të sjellin qoftë një ligj banal dhe të tregojnë realitetin se për çfarë janë ato vende aty. Në qoftë se janë kukulla të vëna në shërbim të Edvin Ramës, që vijnë këtu dhe nuk kanë çfarë t’u thonë tjetër shqiptarëve, por bëjnë hetuesin, prokurorin dhe gjyqtarin karshi deputetëve dhe ish-pushtetarëve, kjo nuk ka ku të rrijë dhe ju, zoti Kryetar, e keni për detyrë të mos lejoni shfaqje të tilla të neveritshme në këtë parlament. Të sulmosh ish-ministrin e Mbrojtjes të asaj qeverie që futi Shqipërinë në NATO, ndërkohë që këta protestonin atë ditë, kjo nuk është kaq e paqëllimshme. Ai zotëria vërtet foli për pjesën personale, por zoti Arben Imami ka qenë ministër i Mbrojtjes i një qeverie - e përsëris - që e futi Shqipërinë në NATO, dhe ka qenë nderi i asaj qeverie në marrëdhëniet që ne kemi pasur me NATO-n dhe me aleatët tanë, ndaj them se sulmet e Edvin Ramës mund të jenë edhe personale, por kanë edhe këtë qëllim jo pak të rëndësishëm, pra të sulmojnë pikërisht njerëzit që kanë bërë punën më të madhe të asaj qeverie në marrëdhënie me aleatët tanë. 

Ju mund të thoni “jo” apo të sulmoni gjithçka që ka të bëjë me marrëdhëniet me aleatët tanë të mëdhenj, por, zotërinj, të jeni të bindur se nuk do t’ju lejojmë as të prishni marrëdhëniet tona me NATO-n, as të bëni prokurorin dhe hetuesin këtu, sepse keni komplekset tuaja. 

Jua tha zoti Imami, ndërsa unë nuk dua të merrem me pjesën personale, sepse nuk jam këtu për t’u marrë me pjesën personale të asnjë prej ministrave tuaj, por mos harroni se keni punuar në institucionin më të korruptuar të këtij vendi, në Bashkinë e Tiranës, drejtuar nga Edvin Rama. Keni punuar me njeriun më të korruptuar të këtij vendi - me Edvin Ramën. Tri dosje janë çuar jo prej nesh, por prej ministrave të qeverisë socialiste për kryetarin tuaj në Prokurorinë e Përgjithshme dhe ai zotëria e ka mbyllur gjithçka me të vetmen mënyrë që di: nëpërmjet korrupsionit, prandaj mos flisni këtu për korrupsion, por bëni punën tuaj si ministra dhe sillni të paktën një ligj në parlament. Ne nuk kemi nevojë për hetues. Shqiptarët po ju shohin përditë. Nuk kanë nevojë për servilët e Ramës, që vijnë dhe bëjnë hetuesin në parlament, por për një qeveri që të bëjë ligje dhe t’i qeverisë. 

Faleminderit!

Ilir Meta – Nga komisionet nuk kemi ndonjë shqetësim. Nga grupet po ashtu, për faktin se nuk po flitet për këtë çështje, por për çështje të tjera që i takojnë 60-minutëshit. Ky është tregues i qartë, kështu që mbyllet diskutimi për këtë çështje. 

Vazhdojmë me projektligjin “Për një ndryshim në ligjin nr.9948, datë 07.07.2008, «Për shqyrtimin e vlefshmërisë ligjore të krijimit të titujve të pronësisë mbi tokën bujqësore», i ndryshuar”. 

Cili nga kolegët ka pyetje për këtë projektligj? 

Po, zoti Pollo.

Genc Pollo – Faleminderit, zoti Kryetar i Kuvendit!

Para se të bëj pyetjen, a mund të di se cili anëtar i qeverisë do t’i përgjigjet, për shkak të kompetencës komplekse të këtij ligji që ndryshohet? 

Ilir Meta – Zoti Pollo, keni pyetje apo shqetësimin se kush do t’i përgjigjet pyetjes? 

Genc Pollo – Së pari, kisha shqetësimin dhe pastaj do të bëj pyetjen, zoti Kryetar. A mund të më thoni cili anëtar i qeverisë do t’i përgjigjet pyetjes sime? 

Ilir Meta – Anëtari i qeverisë nuk ndodhet këtu, sepse është për vizitë zyrtare në Danimarkë bashkë me ekipin e tij. Në qoftë se keni pyetje, këtu kemi përfaqësuesit e Ministrisë së Bujqësisë.

Genc Pollo – Atëherë, pyetjen e kam për projektligjin që qeveria ka sjellë në Kuvend. A ka ndërmarrë konsultime me të interesuarit, në radhë të parë me pushtetin vendor, përpara se të sugjeronte shtyrjen e hyrjes në fuqi dy vjet të këtij ligji që do të ndryshojë? 

Ilir Meta – Ka pyetje të tjera? 

Po, zoti Mediu.

(Mungesë regjistrimi.)

Ka pyetje tjetër përveç pyetjes së zotit Mediu?

Përfaqësuesit e Ministrisë kërkojnë kohë, apo mund të përgjigjen direkt për pyetjet e deputetëve? 

Po, zoti Celibashi.

Ilirian Celibashi - Referuar pyetjes së zotit Pollo, mund të them se ka pasur një proces konsultimi me përfaqësuesit e organeve të qeverisjes vendore në nivel prefektësh, por edhe kryetarësh të njësive të qeverisjes vendore. Për aq sa synon të ndryshojë ky ligj, mendoj se këto konsultime kanë qenë të mjaftueshme.

Referuar pyetjes tjetër, asaj të zotit Mediu, mendoj se nuk është relevante për këtë projektligj. Mendoj se kjo mund të marrë përgjigje në një kohë tjetër. 

Faleminderit!

Ilir Meta – Faleminderit!

A ka pyetje të tjera? Nuk ka.

Kalojmë në shprehjen e komisioneve.

Në emër të Komisionit për Veprimtaritë Prodhuese, Tregtinë dhe Mjedisin, zoti Shalsi?

(Zoti Shalsi shprehet dakord.)

Faleminderit!

Relatori, zoti Artur Bushi, a jeni dakord?

(Relatori shprehet dakord.)

Faleminderit!

Kalojmë te diskutimet.

Zoti Pollo, urdhëroni!

Genc Pollo – Faleminderit, zoti Kryetar i Kuvendit!

Në seancën e shkuar, Kryeministri, zoti Edi Rama, tha se do të vendoste një precedent apo një rregull të ri, duke qenë i pranishëm gjatë gjithë seancave të Kuvendit, përveç rasteve kur ai do të ndodhej jashtë Shqipërisë. Ndoshta është e udhës që kur një ligj i rëndësishëm shqyrtohet në Kuvend, Kryeministri ose, në pamundësi të tij, të ishte edhe ministri i linjës, përndryshe debati humbet një pjesë nga kuptimi i tij.

Meqenëse e nisa duke përmendur zotin Kryeministër, dua t’ju them se e kam ndjekur vitet e shkuara, kur si kryetar i Partisë Socialiste shkonte fshat më fshat dhe premtonte shumë gjëra, por mes tyre përqendrohej te një gjë e vetme: premtonte se do t’u jepte tapinë, do t’i bënte të gjithë fshatarët me dokumentin pronësor të tokës së tyre, të tokës bujqësore. Nuk e kam kuptuar se çfarë ka pasur në mendje me këtë. Shpesh udhëheqësit e mëdhenj kanë ide të mëdha për njerëzit rreth tyre, por ata shpjegojnë sesi zgjidhen ato, pasi kanë shpjeguar se çfarë janë ato. Jam përpjekur në atë kohë të bisedoj me kolegët e opozitës, një pjesë prej tyre janë këtu, një pjesë kanë qenë nënkryetarë komisionesh apo janë kryetarë komisionesh, që të merrja vesh se çfarë synonte opozita e këtij vendi, pasi problemi është konkret dhe i qartë, jo i lehtë për t’u zgjidhur, por konkret dhe i qartë në konturet e veta. Ka toka bujqësore të ndara me ligjin nr. 7501 dhe një pjesë e tyre ende nuk janë regjistruar në ZRPP, pra përdoruesi nuk ka certifikatën e pronësisë dhe pa pasur atë, nuk mund ta shesë, nuk mund ta lërë trashëgim dhe nuk mund ta lërë kolateral në bankë. Gjithashtu, ka edhe një pjesë që quhet “toka e babës” që, me gjithë ligjin nr. 7501, të zbatuar në kushte të vështira, nuk u nda sipas këtij ligji, por u kthye tek ata që e kanë pasur me baba apo me gjysh pronë të tyre dhe që faktikisht e gëzojnë, por nuk e kanë me letra, as me letrën fillestare të ligjit nr. 7501, atë që quhet AMTP-ja (akti i marrjes së tokës në pronësi apo në përdorim) dhe, kuptohet, as me certifikatë pronësie, sepse nuk ka sesi ta marrë.

Problemi i parë ka qenë një problem në zgjidhje. Në 4 vjetët e shkuara procesi që quhet “regjistrim fillestar” ka avancuar, ndoshta tani është diku afër fundit të tij, por nuk e kam këtë informacion. Të gjitha tokat bujqësore, pronarët e të cilave kanë AMTP-në, po regjistrohen me një proces të administruar nga ZRPP-ja, ku janë kontraktuar kompani europiane, që këto dokumente të kthehen në pronë të regjistruar dhe që gjithkush të marrë certifikatën e pronësisë. Ky është problemi më masiv, pra premtimi i tapisë së Edi Ramës në 4 vjetët e shkuara, mos edhe më shumë, sepse ka filluar ta premtojë që para 6 vjetëve, është i pakuptimtë. Ky problem është vënë në vijë dhe nuk ka asgjë të re për të sjellë dhe për të bërë. Ka vetëm miradministrimin e një procesi që ka filluar dhe unë shpresoj të mbarojë sa më shpejt. 

Problemi i dytë, ai i “tokës së babës”, është një problem që na ka shqetësuar. E kemi diskutuar gjerësisht në qeveri dhe para një viti kemi sjellë ndryshimin e ligjit “Për verifikimin e titujve të pronësisë”, që sot po shqyrtohet. Ky ligj konsistonte në dhënien e tagrit dhe procedurave pushtetit vendor, komunave dhe bashkive, kur këta të fundit kanë toka bujqësore në territorin e tyre, që kryetari dhe këshilli përkatës, komunal apo bashkiak, me rregulla të qarta, me një procedurë shtrënguese, me transparencën e duhur, atë “tokë babe” që ekziston dhe për të cilën bien të gjithë dakord se u përket atyre që janë trashëgimtarë të babës apo të gjyshit, dikur pronar, ta gëzojnë edhe ata, por me letra. Ky proces kontrollohej pastaj nga komisionet vendore pranë prefektit. Ky ka qenë thelbi i ligjit të sjellë dhe të miratuar këtu para një viti. Sot ky ligj nga qeveria, me Kryeministër Edi Ramën, që u ka premtuar tapinë fshatarëve, sillet për të thënë: “T’i shtojmë fuqinë edhe dy vjet”. Ka një arsye pse e sillni. Aktet nënligjore kanë dalë në pranverë të këtij viti dhe në periudhën e fushatës vështirë që të gjithë njerëzit përgjegjës, kryetarët e komunave, bashkive, prefektët të kenë qenë të përqendruar. Një proces do kohën e vetë për të filluar. Edhe për 6 muaj, po të kishin të gjithë qetësinë e tyre, edhe po të merreshin vetë me këtë gjë, nuk do ta bënin. Por premtimi i madh është bërë nga Edi Rama dhe këtu insistoj. Ndoshta përfaqësuesit e mazhorancës së sotme, që do të marrin fjalën, do të mund të ndriçojnë sallën për këtë mister. Çfarë ka pasur në kokë Edi Rama kur premtonte tapinë, sepse, në fund të fundit, ai nuk po sjell asgjë të re, por thjesht po vazhdon punën që është bërë dhe që është e rëndësishme, sepse në qarqet e Veriut, në Kukës, në Dibër, në Shkodër, në Lezhë, por edhe në zona kodrinore të Shqipërisë së Mesme dhe të Jugut ka “tokë babe”, e cila mund të zgjidhet me anë të kësaj procedure që parashikon ligji dhe që duhet bërë duke nxitur kryetarët e komunave.

Një detaj tjetër që tregon një lloj mosnjohjeje është pyetja ime për konsultimin, për të cilën mora një përgjigje të pakënaqshme. Në qoftë se do të ishte bërë një konsultim i plotë, zotërinjtë propozues do ta kuptonin se nuk ka vetëm një ligj, por ka dy ligje, është një ndryshim që e bëri Kuvendi. Ky që keni sjellë sot është vetëm për tokën në kooperativat bujqësore. Ne kemi sjellë ligjin analog me të njëjtën procedurë edhe për ndërmarrjet bujqësore. Personat që janë marrë me këtë çështje, nuk e kanë kuptuar se është e njëjta gjë e që zgjidhet në po atë mënyrë. Nuk është gjë e mirë, sepse mossjellja e të dyve në të njëjtën kohë tregon mosnjohje, inkompetencë, por meqe do të kthehen, se kjo nuk është thelbësorja, ka mundësi të sillen të dyja projktligjet ashtu si duhet. Ky është një ligj që i duhet vendit, i duhet zgjidhjes së problemit dhe ne duhet ta votojmë pro. Çështja për të cilën unë vazhdoj të kem kuriozitet është se a ka njeri që mund të na shpjegojë çfarë kishte në mendje zoti Rama kur premtonte tapinë, ndërkohë që procesi i zgjidhjes së tapisë, i dhënies së dokumentit të ligjshëm të pronësisë ka qenë në proces dhe është në proces!
Faleminderit!

Ilir Meta - Faleminderit, zoti Pollo!

Urdhëroni, zoti Bitri!

Robert Bitri – I nderuar zoti Kryetar,

Të nderuar kolegë deputetë,

Sot diskutojmë projektligjin “Për një ndryshim në ligjin nr.9948, datë 07.07.2008 “Për shqyrtimin dhe vlefshmërinë ligjore të krijimit të titujve të pronësisë mbi tokën bujqësore”, i ndryshuar”.

Kuvendi i Republikës së Shqipërisë e ka miratuar ligjin nr. 9948 në datën 07.07.2008. Ky ligj u ndryshua me ligjin nr.10136, datë 11.05.2009, aktin normativ nr.5, datë 30.09.2009 dhe ligjin nr.582012, datë 17.05.2012, ku u përcaktua se verifikimi i titujve të pronësisë sipas ligjit përfundon më 31 dhjetor të vitit 2013. Duke marrë shkas edhe nga problemet e lindura për vlefshmërinë e titujve të pronësisë të shpërndarë në vite, si dhe problematikat e konstatuara në lidhje me funksionimin e komisioneve vendore pranë prefekturave të qarqeve, në këtë projektligj propozohet ndryshimi i nenit 18 të ligjit nr.9948, datë 07.07. 2008 “Për shqyrtimin e vlefshmërisë ligjore të krijimit të titujve të pronësisë mbi tokën bujqësore”, i ndryshuar, për shtyrjen e afatit për verifikimin e titujve të pronësisë dhe për dy vjet të tjerë, në mënyrë që t’u jepet mundësi strukturave të përcaktuara për të kryer misionin e tyre sipas dispozitave të këtij ligji. 

Meqenëse unë kam qenë një nga anëtarët, kryetar i komisionit, për shkak se një vit kam qenë prefekt i qarkut të Fierit, ju them se kjo gjë është e domosdoshme, sepse kanë mbetur shumë problematika të pazgjidhura. Problemet janë të ndryshme dhe kush ka punuar në bazë e di shumë mirë se cilat janë problematikat. Në Fier ka dy gjëra që nuk u është dhënë ende zgjidhje:

Problemi midis komunës së Strumit dhe komunës së Kurjanit. Arsyeja është se në Ministrinë e Bujqësisë në vitet 1991-1992, kur ligji nr. 7501 u vu në zbatim, në atë kohë komisionet e ndarjes së tokave të rretheve sillnin në Ministrinë e Bujqësisë edhe një vendim të shoqëruar me hartat përkatëse për ndarjen e kufijve midis rretheve për ndarjen e kufijve midis kooperativave dhe fermave bujqësore. Ky arkiv edhe sot e kësaj dite nuk u vihet në dispozicion prefekturave për këtë problem, të cilin unë e njoh nga afër. Nuk u është vënë në dispozicion sepse Ministria e Bujqësisë nuk e ka hapur këtë arkiv. Unë propozoj dhe u them qeverisë dhe ministrit të Bujqësisë se ky arkiv duhet të vihet në dispozicion të të gjitha komisioneve të qarqeve. Duhet t’u vihen në dispozicion hartat e ndarjes së tokave bujqësore qoftë në rrethe, qoftë në komuna, sepse është e domosdoshme për të kryer në mënyrën më të mirë të mundshme punën e komisioneve vendore pranë prefekturave të qarqeve të Shqipërisë.

E dyta, që e gjykoj se duhet të shtohet, është se për shkak të moszgjidhjes së problemit të pronave të tokave bujqësore dhe fermave të viteve 1991-1992, ne sot jemi para një fakti të tillë: nuk ka përfunduar regjistrimi i zyrave në ZRPP, nuk ka përfunduar regjistrimi fillestar i tërë tokave bujqësore dhe nuk ka përfunduar zgjidhja e pronave të pronarëve të ligjshëm.

Meqenëse ne kemi edhe komisionet e ndarjes së tokave nëpër komuna, kemi komisione të ndarjes të tokave nëpër qarqe, kemi komisionet e verifikimit të tyre, të cilat duke bërë rakordimin me hartat e vjetra, duke bërë rakordimin me vendimet e komisionit të kthimit dhe kompensimit të pronave, sepse edhe agjencia e Kthimit dhe Kompensimit të Pronave e ka të domosdoshme dhe, në qoftë se këto nuk do të vazhdojnë paralelisht punën, atëherë ne do të na ngelen pa zgjidhur dhe do të kemi shumë probleme ndërmjet njerëzve, të cilët kanë dokumente, por nuk kanë prona. Prandaj, zoti Pollo, kjo gjë është e domosdoshme dhe rakordimi i tërë këtyre komisioneve qeveritare që janë në dispozicion të problemit të pronave, duke bashkëpunuar dhe duke funksionuar si një i vetëm, sepse ky nuk është problem vetëm i këtyre komisioneve, por është problem i të gjithëve, i tërë parlamentit, sepse zgjidhja e problemit të pronave do të bënte të mundur futjen në efiçencë të tregtisë së tokës, të investimeve të mëdha dhe ardhjen e investimeve të huaja. Ky është mendimi im dhe unë jam dakord që kjo të shtohet.

Faleminderit! 

Ilir Meta – Faleminderit!

Urdhëroni, zoti Mediu, në emër të Grupit Parlamentar të Partisë Republikane!

Fatmir Mediu – I nderuar zoti Kryetar,

Të nderuar kolegë deputetë,

Sot po diskutojmë për një çështje të rëndësishme, që ka të bëjë me verifikimin e titujve të pronësisë, por nuk mund të dalim nga kuadri i diskutimit të përgjithshëm të kësaj çështjeje, sepse çështja e pronësisë në Shqipëri është një nga padrejtësitë më të mëdha politike, sociale, ekonomike në kurriz të të gjithë shqiptarëve, në mënyrë të veçantë të pronarëve të ligjshëm. Ne jemi vendi i vetëm që kemi cenuar në mënyrë të hapur të drejtën e pronës private, e cila është një e drejtë kushtetuese dhe nuk është respektuar. Është një e drejtë e përcaktuar në Konventën Europiane për të Drejtat e Njeriut dhe përsëri nuk e kemi respektuar, pavarësisht se duam që të bëhemi pjesë e BE-së. Kemi rrëmbyer me dhe pa ligj pronën e pronarit të ligjshëm, kemi stimuluar si politikë ata që e kanë marrë në mënyrë të paligjshme dhe kemi kthyer në skllav në pronën e tyre pronarët e ligjshëm. Në politikën shqiptare ka dominuar dhe dominon qartësisht edhe sot e kësaj dite mendësia se ne si politikë, si parlament, si qeveri kemi të drejtë të japim e të marrim prona, kemi të drejtë të vendosim cilat janë të drejtat e qytetarëve shqiptarë. Ky është një mentalitet dhe praktikë leniniste, e cila mendon dhe gjykon se politika dhe shteti mund të mbivendosen mbi të drejtat e qytetarëve. Qytetarët nuk i kanë marrë të drejtat prej shtetit, ata i kanë të përcaktuara të drejtat e tyre dhe shteti ka detyrimin për t’i respektuar. Çështja e pronës private është një nga çështjet që është vendosur si parakusht në 12 kushtet e BE-së dhe sot kërkon një zgjidhje. Jo me projektligje spontane, por me një gjykim tërësor, me gjithë problemin e pronësisë në Shqipëri për t’i dhënë asaj zgjidhjen e duhur. 

Kemi miratuar ligje që vetëm kanë shpërfytyruar dhe kanë sjellë në një situatë të agravuar çështjen e pronësisë në Shqipëri, duke filluar me ligjin nr. 7501, ligjin “Për pronat bujqësore” dhe shumë ligje të tjera, të cilat kanë cenuar zhvillimin ekonomik të vendit në tërësi, në mënyrë të veçantë turizmin, agrobiznesin dhe bujqësinë shqiptare. Sot në parlament kemi deputetë që për faktin se kanë qenë agronomë dikur, pa e parë asnjëherë, janë pronarë në tokat e fermave bujqësore. Shoferë drejtorësh të drejtorive të fermave bujqësore dhe specialistë që s’kanë pasur asnjë lidhje. Mbi 100 mijë ha tokë u janë dhënë njerëzve që s’kanë asnjë lidhje me fermat bujqësore, që mund të përdoreshin sot si një fond kompensimi. Mendoj se në kuadër të së drejtës së pronës private janë çështje që duhen vlerësuar seriozisht nga ana e Kuvendit dhe nga qeveria. 

Kërkesa për shtyrje vjen qartësisht nga mungesa e vullnetit për respektimin e së drejtës së pronës private, për më tepër, mungesa për të verifikuar zbatimin e ligjit dhe të atyre ligjeve të shtrembra që unë përmenda më sipër. Janë me mijëra ha tokë që janë marrë pa të drejtë edhe në zbatim të ligjit nr. 7501 apo ligjit për fermat bujqësore, që mund të përdoreshin dhe mund të përdoren për fondin e kompensimit të pronarëve të ligjshëm. Sot duhej të kishim përpara një statistikë të qartë, dhe kjo s’ka të bëjë aspak me relevancën, zoti Ministër, por me përgjegjësinë dhe qartësinë e një qeverie që, kur bie për të shtyrë një projektligj të caktuar për zbatim, duhet të provojë me statistika se sa dhe si është zhvilluar ky proces, sa është kontrolluar, sa ka rezultuar sipërfaqe e tepërt, si është praktika e ndarjes së tokës sipas ligjit tërësisht të mbrapshtë nr. 7501 apo atë mbi fermat bujqësore. Mbi bazën e kësaj bëhet edhe planifikimi se si do të shkohet më tej, sa kohë duhet për të analizuar deri në fund këtë proces dhe për ta kontrolluar deri në fund. Kam bindjen se këtu ne vetëm vijmë dhe e shtyjmë pafundësisht, pa analizuar në themel se cili është problemi. 

Kolegë deputetë, ne që kemi miratuar ligje mbi pronësinë në Shqipëri, kemi detyrimin që sot të bëjmë një transparencë të madhe. Sa ha tokë janë të lira për t’iu kthyer pronarëve të ligjshëm? Sa ha janë përcaktuar si fond kompensimi për pronarët? Sa është fatura financiare dhe sa kohë duhet për të shpërblyer financiarisht pronarët e ligjshëm? Vetëm duke treguar në mënyrë të qartë praktika dhe procedura që nuk lënë shteg për abuzime ne mund të vendosim minimalisht drejtësi mbi çështjen e pronës private.

Po e mbyll fjalën time me tri propozime:

Së pari, afati i këtij ligji të jetë viti 2014 dhe jo viti 2015, sepse është tërësisht e mundshme, nëse do të ketë në komisione njerëz profesionistë dhe jo përfaqësues politikë, që ta realizojnë këtë kontroll për zbatimin e ligjshmërisë dhe titujve të pronësisë. 

Së dyti, çdo sipërfaqe e tepërt nuk mund t’i shkojë atij që e ka grabitur, por duhet t’i shkojë pronarit të ligjshëm ose të futet në fondin për kompensimin fizik të pronarëve.

Së treti, parlamenti shqiptar duhet t’i kërkojë ekspertizë Komisionit Europian për verifikimin e të gjitha ligjeve të pronësisë në Shqipëri, sa dhe si janë ato në përputhje me Kartën Europiane të të Drejtave të Njeriut dhe me të drejtën e pronësisë në mënyrë të veçantë. Faleminderit!

Ilir Meta – Fjala në emër të Grupit Parlamentar të PD-së është për deputetin Genc Ruli.

Genc Ruli- I nderuar Kryetar,

Të nderuar kolegë,
Projektligji “Për një ndryshim në ligjin nr.9448, datë 07.07.2008, «Për vlefshmërinë ligjore të krijimit të titujve të vlefshmërisë për tokën», i ndryshuar” ka ardhur sot për t’u amenduar për një problem që nuk është më i thjeshtë: afati ose rivendosja e shtrirjes së fuqisë së rizbatimit të këtij ligji.

Ka qenë e parashikuar, sikundër e theksoi edhe kolegu parafolës, që afati të ishte 31 dhjetori i vitit 2013. Për arsye se gjatë këtij viti zbatueshmëria e tij nuk është realizuar, ne jemi plotësisht dakord në parim që kjo shtyrje të bëhet. Problematika është se ka qenë një komponent, dhe këtë e kam thjesht për t’jua kujtuar që të mbani mirë axhendën politike, kolegë të mazhorancës. E keni pasur një artikulim shumë të fortë në fushatë se “ne do të zgjidhim përfundimisht dhe shumë shpejt dhënien e titujve të pronësisë për tokën bujqësore”. Ligji i parë që ka të bëjë me këtë çështje vjen me një padijeni të plotë të strukturave që janë marrë me hartimin e ligjit që ndryshohet. Nuk ka asnjë konsultim me ata që janë aktorët që do ta zbatojnë, dhe janë organet e pushtetit vendor dhe jo prefektët, siç njeh për të tillë zëvendëskryeministri dhe, për më tepër, pa ditur cila është materia. Ky ligj është miratuar si paketë e përbashkët me ligjin tjetër nr. 8053 “Për kalimin në pronësi pa shpërblim të tokës bujqësore”, i cili bën fjalë për tokën e ish-fermave, ose ndërmarrjeve shtetërore. Në mënyrë krejt sempliste për një element që as e ka gjykuar më parë, elementin e rivendosjes së afatit, kjo iniciativë vjen komplet e pjesshme dhe tregon se çfarë ishin premtime serioze (të paktën të tilla u tingëlluan) të bëra për elektoratin gjatë fushatës, tani janë gjëra që i lihen një zyre që nuk di se çfarë ndodh në zyrën tjetër dhe që sjell dhe miraton edhe në Këshillin e Ministrave një propozim pa gjykuar se ka të bëjë me një element shumë thelbësor të premtimeve tuaja.

Ju nuk e keni prekur përmbajtjen e ligjit, që do të thotë se jeni dakord me modelin e procedurave të kompetencave të afateve që kemi dhënë ne. E kemi bërë mirë dhe ndihemi të kënaqur që na e vlerësoni, por nuk do të kishim asnjë zili sikur ju atë një vit ta bëni gjysmë viti, ato procedura me tri shkallë t’i bënit me një të vetme. Nuk keni hyrë fare në përmbajtje. Këtu pati kolegë deputetë socialistë që filluan të ngrenë probleme të përmbajtjes. Qeveria nuk e ka parë fare të nevojshme të prekë përmbajtjen e këtyre ligjeve.

Pra, grupi ynë parlamentar ka bërë një propozim konkret, që kryetari i Komisionit për Veprimtaritë Prodhuese kishte detyrim ta thoshte: deputetët në minorancë në Komision, megjithëse atë ditë nuk kemi qenë në minorancë, kishin propozimin që afati të mos jetë viti 2015, pra që të shtyhet 2 vjet, sepse një vit, edhe pa e prekur përmbajtjen e ligjit me atë model dhe set procedurash që kemi miratuar ne, është më se i mjaftueshëm.

E dyta, nuk ka logjikë të shikimit të problemit. Por në vitin 2015 ata që do të jenë korpusi kryesor i institucioneve që do të zbatojnë këtë ligj, vënien e akteve të marrjes së tokës në pronësi, që janë organet e pushtetit vendor, hyjnë në fushatë zgjedhore dhe as do ta kenë mendjen për zbatimin e ligjit.

 Për këto dy arsye ne propozojmë që ndryshimet duhen bërë në të dyja ligjet, jo vetëm në ligjin nr. 9948, që ka të bëjë me dhënien e titujve të pronësisë për tokat e ish-kooperativave bujqësore, por dhe me ligjin nr. 8053, që ka të bëjë me dhënien e titujve të pronësisë për tokat bujqësore të fermave të shtetit apo të ndërmarrjeve bujqësore.

Ky është propozimi ynë, pra që afati i hyrjes në fuqi për të dyja ligjet të shkojë deri më 31.12.2014.

Faleminderit!

Ilir Meta – Në emër të Grupit Parlamentar të Partisë Socialiste fjalën e ka zoti Eduard Shalsi.

Eduard Shalsi – I nderuar Kryetar,

Të nderuar kolegë,

Nuk mund ta fsheh që për një moment edhe u çorodita paksa, sepse foli ish-ministri i parë, i cili paska qenë dhe kryetar i Komisionit Qeveritar të Tokës, më pas shtroi edhe disa pyetje që një ish-ministër tjetër, duke vënë përballë të gjithë problematikën ende të pazgjidhur, iu përgjigj pyetjeve tuaja dhe më pas një ish-ministër tjetër, që për diçka (më duhet ta pohoj) kishte të drejtë - ligji i dytë, dhe do t’ua kërkoja dhe përfaqësuesve të qeverisë, duhet të vijë për t’u miratuar dhe për t’iu shtyrë afati në parlament. Dhe bashkërisht do ta kërkojmë këtë. Po! Po ua them se aty ku keni të drejtë, keni të drejtë. 

Nga ana tjetër, po kërkoja te Komisioni Qeveritar i Tokës procesverbalet teksa mblidhej. E di çfarë më rezultoi, more zoti ish-ministër? Sa kohë keni pa u mbledhur? E dini, si kryetar, se sa kohë keni pa u mbledhur? 

Ndërkohë që ish-ministri tjetër i Bujqësisë shtroi disa pikëpyetje, dhe po jua them shumë sinqerisht që edhe unë do t’i kërkoj qeverisë të ndërmarrë disa hapa, përpos shtyrjes së afatit, të cilët do të garantojnë, sipas opinionit tim, realizimin me sukses të këtij procesi.

Ku jemi në 23 vjet? Nuk jemi kurrkund! E vërtetë është, më duhet ta pohoj: po, po, kurrkund! Sepse keni bërë një lëmsh të madh, dhe jo vetëm qeveria juaj, por në 23 vjet ende nuk është zgjidhur çështja e tokës qoftë për fshatarët, qoftë për ish-pronarët. Në vitin 2008 sollët një ligj dhe e miratuat. Po 5 vjet më pas ku jemi? 

Unë e kuptoj që disa nga deputetët kanë të drejtë të revoltohen. Në komisionin parlamentar që unë kam nderin të drejtoj, folën edhe disa deputetë të Partisë Demokratike, me shumë të drejtë. Por ju ish-ministrat, në fakt, duhet të jeni personat që duhet të jepni llogari. Pesë vjet që nga miratimi i ligjit! Shikoni pak debatet e vitit 2008! Një ish-ministër kërkon me shumë të drejtë tani, ish-ministri i Bujqësisë, statistika. Po kujt ia kërkon? Ku i keni statistikat? Është qesharake! Do thoshit pastaj: “Mos qesh!”, por çfarë të bëj? Ish-ministri kërkon nga kjo qeveri se ku i ka statistikat! Kërkoja ish-kryetarit të Komisionit Qeveritar të Tokës. Kujt ia kërkoni, kësaj qeverie?! Do t’ia kërkojmë edhe kësaj qeverie. Madje, ju premtova edhe diçka tjetër: se nuk do të presim 4 vjet, por në Komision do të kërkojmë çdo 6 muaj se ku është procesi, ku çalon procesi? Kam marrë disa të dhëna nga qarqe të ndryshme. Çfarë po bëjmë sot? Sot po shtyjmë afatin, dhe me të drejtë u diskutua edhe në Komision: 2 vjet, 1 vit, 3 vjet. Në fakt, vendosëm 2 vjet. Po në rast se shtyrja e afatit nuk do të shoqërohet me masa të tjera: forcim të kapaciteteve njerëzore, logjistikë, mjedis e pole të përshtatshme, harta adekuate, atëherë përsëri gjasat që ky proces të dështojë janë shumë të mëdha, dhe kjo është një nga pikat të cilat unë do të doja që qeveria ta kishte parasysh. Nuk mjafton shtyrja e afatit, të nderuar zotërinj, nëse nuk shoqërohet me disa masa. 

Po ju them një rast tjetër që ndesha këto ditë. Vjen një kompani angleze e famshme, shumë e mirë, që e pret ish-kryeministri, i cili i hap dyert, i miraton kësaj kompanie edhe një plan zhvillimi turistik në bregdet. Kur qeveria e atëhershme merrte një vendim, për mua të drejtë, ç’ndodhte në terren? Në terren fillonte dhe parcelizohej kjo pronë shtetërore në ish-territore, të cilat ishin të përcaktuara si turistike. Pra, qeveria juaj merrte një vendim për t’ia dhënë kompanisë angleze për ta zhvilluar, miratonte dhe studimin, ndërkohë që në terren toka parcelizohej. Çfarë bëtë ju, zotërinj ish- ministra, për të mbështetur vendimin e ish-kryeministrit dhe të qeverisë ku ju bënit pjesë për ta parandaluar atë gjë? Pra, shtyrja e afatit në vetvete na ka bërë që të reflektojmë mbi problematikën komplekse, aspak të thjeshtë. Dëshira dhe vullneti janë elemente të rëndësishme, por nëse nuk do të shoqërohen me monitorim adekuat, me fuqizim të kapaciteteve njerëzore logjistike, atëherë kam të dhënat e frikshme të ish-prefektit. Prefekti juaj ka qenë. Ka nxjerrë disa konkluzione në lidhje me aktet e marrjes së tokës në pronësi, pa qenë fare banor i fshatrave në kooperativën bujqësore apo në NB, respektivisht në vitet 1991-1992. Ndarja sipas normës për frymë, akte për familje që banojnë në një fshat e i përkasin një fshati tjetër, toka bujqësore që figurojnë në zërin kadastral pa fryt, pyll ose sipërfaqe ranore, mbi të cilat sot janë kryer transaksione për të tretët. 

Pra, në qoftë se në Komisionin e Veprimtarive Prodhuese ishin bashkë të majtë dhe të djathtë, të vendosur për ta çuar përpara këtë proces, duhet ta dini se vetëm në qarkun e Tiranës ka një mijë raste të tilla të evidentuara nga ish-prefekti. Janë atje. Pse nuk i keni shtyrë përpara ju ish-ministrat, që sot gjeni kurajën dhe flisni, a thua se nuk keni qenë të zotët e punës deri dje? E kuptoj, disa gjëra mund të bëhen shpejt, disa gjëra duan kohë të bëhen, por nuk e kuptoj se si disa persona përgjegjës për këtë punë sot marrin  guximin dhe flasin përpara jush duke kërkuar statistika. Keni të gjithë të drejtën të vendosni pikëpyetje për realizimin e këtij afati nga kjo qeveri, dhe këtu do të bashkohem për ta monitoruar çdo gjashtë muaj procesin. Por statistikat që keni deklaruar edhe në vitin 2012, e dini që nuk përputhen me letrat që janë gjendur në zyrën tuaj. Nuk paska Komisioni Qeveritar i Ndarjes së Tokës disa procesverbale që t’ua vërë në dispozicion deputetëve që të kuptoni edhe ju se çfarë pune paska bërë ky komision? A ishte i vlefshëm apo nuk ishte i vlefshëm? Ia vlen ta mbajmë apo është një hallkë e tepërt? Këto janë diskutime të cilat përbëjnë thelbin e shqetësimit tonë, sepse nuk e vë në dyshim që një pjesë e konsiderueshme juaja është e shqetësuar dhe do që kjo punë të marrë fund dhe të zgjidhet një herë e mirë. Por nuk mundet tashmë të dilni ju. Jepuni të drejtën e fjalës disa deputetëve të rinj, që realisht janë të shqetësuar për këtë punë. 

Gjithashtu, në lidhje me qeverinë kam disa sugjerime, që kanë të bëjnë me të gjitha këto vendime abuzive të dhëna gjatë gjithë këtyre viteve. Procesi po vazhdon, hapi i parë që duhet të ndërmerret është të pezullohet dhe të ngrijë çdo lloj transaksioni për vendimet që vijojnë në troje të tilla. 

Së pari, frenimi i situatës është hapi i parë kyç drejt rrugës së mbarë. 

Së dyti, konstatoj se pas përfundimit të proceseve gjyqësore mbaron puna e Komisionit të Verifikimit të Titujve të Pronësisë. Ndërkohë, nga momenti i marrjes së vendimit gjyqësor, nuk ka kompetencë ndjekjeje se çfarë ndodh më pas. Nga ana tjetër, kur fillon verifikimi mbi një akt të marrjes së tokës në dorëzim, do t’i sugjeroja fort qeverisë, të pezullonte çdo lloj veprimi në Zyrën e Regjistrimit të Pasurive të Patundshme, sepse po ikin me mijëra hektarë tokë, nuk po them në drejtim të paditur, por në duart e atyre që duhet të përgjigjen përpara ligjit se si i kanë përfituar. 

Vetëm në një nga fshatrat e Tiranës është ndarë tokë me akt të marrjes në dorëzim, në pronësim, parcela të caktuara që kanë figuruar në zërin kadastral pa fryt. Janë 991,900 metra katrorë. E dini këtë zoti ish-ministër? Po rasti tjetër, për të cilin keni pasur një letër, nuk e di nëse e keni marrë mundimin ta lexoni, por jam shumë i sigurt që nuk e keni parë mundësinë e kthimit të një përgjigjeje, qe në një fshat tjetër janë ndarë toka me akt të marrjes në pronësi, parcela nr.3796, me hapësirë 390 mijë metra katrorë. Pse? Nga rrëmuja, nga pakujdesia apo qëllimisht? Unë po flas me dokumente, të cilat mund t'i konfirmoni edhe nga ish-prefekti juaj. 

Mund të vazhdoja pa mbarim me konstatimet e gjetura, të cilat kjo qeveri duhet t'i analizojë me shumë kujdes dhe maturi, por nuk them se çdo gjë ka qenë e qëllimshme, sepse brenda ka një kombinim fantastik të paaftësisë, të injorancës, por edhe të korrupsionit. 

Pa analizuar mirë se pse nuk ka funksionuar ky proces në të kaluarën dhe pa gjykuar jopolitikisht se cilat kanë qenë të metat dhe hallkat e dobëta të këtij procesi, nuk do të arrijmë të jemi të suksesshëm për të përmbushur këtë afat.

Dy vjet kalojnë shpejt. Besoj gjithkush do të ishte i lumtur që në krye të dy vjetve ky proces të merrte fund.

Faleminderit!

Ilir Meta - Faleminderit!

Zoti Pollo ka kërkuar fjalën për një replikë të shkurtër. 

Ftoj edhe zotin Ruli të kthehet në seancë, meqenëse ai ka bërë dy amendamente.

Genc Pollo - Zoti Kryetar, kam një replikë të shkurtër. 

Kur pyeta përfaqësuesit e qeverisë nëse ishin konsultuar, kisha parasysh jo vetëm prefektët, për të cilët morëm një përgjigje, jo vetëm bashkitë dhe komunat, për të cilat e kuptuam që nuk ishin konsultuar, por edhe për burokracinë që ka mbështetur Komisioni Qeveritar i Tokës, që quhet Sekretariat i Përgjithshëm i tij. 

Në qoftë se parafolësi, zoti Shalsi, do të kishte pasur kohën dhe kujdesin të merrte informacion, do të gjente aty edhe procesverbalet e mbledhjeve, edhe dokumentacionin e ardhur nga ankuesi, si dhe çdo gjë tjetër.

Nuk është e pavlefshme të marrësh në zyrat e prefektit të Tiranës letrat që përkojnë me çështjet e pronave e t'i lexosh. Statistikat që ju lexuat apo i kishit në dorë janë po ato që kam pasur në dispozicion unë dhe ministri i Bujqësisë, i cili ka qenë nënkryetar i Komisionit Qeveritar të Tokës. Unë ato i kam lexuar para një viti kur kemi mbrojtur ndryshimin e ligjit "Për verifikimin e titujve të pronësisë". Por ka një keqkuptim të madh. Verifikimi i titujve të pronësisë është një proces i cili ka konstatuar dhjetëra metra katrorë tokë bujqësore të marrë abuzivisht dhe të hequr, por është një proces që mund të vazhdojë pa fund. 

Procesi i tokës së babës, për të cilin flasim, është një proces tjetër. Ky ligj është miratuar në Kuvend vjet. Aktet kanë dalë në pranverë dhe nuk e ka dhënë efektin ende. 

Por unë nuk mora një përgjigje thelbësore për atë që u ngrita e shpresoja ta merrja nga zoti Shalsi, si person, me sa di, i afërt me zotin Rama. Pyeta se cila ishte ideja madhore e kthimit të tokës të fshatarëve përmes tapisë, premtim që Kryetari i PS-së e bëri për 6 vjet. Nuk mora asnjë përgjigje konkrete, që parafolësve u takonte të jepnin. 

Para një viti mazhoranca e votoi pro këtë ligj. Partia Socialiste në opozitë nuk mbaj mend nëse abstenoi apo votoi kundër, por nuk votoi pro, me deklarimin që problemi është i drejtë, por zgjidhja është e gabuar. 

Hapi i parë që qeveria merr për çështjen e pronave është vetëm konfirmimi i ligjit të Partisë Demokratike dhe zgjatja e afatit për dy vjet.

Faleminderit!

Ilir Meta - Unë mendoj të përqendrohemi tek thelbi i ndryshimeve, sikurse bëri të ditur edhe deputeti i Partisë Demokratike, zoti Genc Ruli, i cili foli në emër të grupit të tij parlamentar. 

Sikurse më ka njoftuar edhe Shërbimi i Seancës, sot janë paraqitur dy amendamente në emër të grupit të Partisë Demokratike nga zoti Ruli. E para ka të bëjë me afatin e ligjit që po shqyrtojmë, në mënyrë që ai të mos jetë deri më 31.12.2015, por deri më 31.12.2014 dhe, e dyta, që ky ndryshim të jetë i vlefshëm edhe për ligjin nr. 8053 të vitit 1995 "Për kalimin në pronësi pa shpërblim të tokës bujqësore", ndryshimi i të cilit nuk është shqyrtuar ende në Kuvend. 

Kemi disa probleme procedurale. 
E para, nga ana formale, sipas Rregullores, amendamentet duhet të ishin paraqitur dje. Kjo është e zgjidhshme, sepse përsëri në bazë të Rregullores mund të bëjmë një pushim dhe të bëhet një konsultim me komisionin përgjegjës, në mënyrë që përfaqësuesi i qeverisë dhe propozuesi të dëgjohen nga komisioni, i cili më pas të japë mendimin e tij se si do të procedojmë më tej. 

Çështja tjetër është procedurale dhe përmbajtësore, dhe ka të bëjë me faktin që nuk mund të propozohet amendament për një çështje që nuk është shqyrtuar deri tani në Kuvend, siç bëhet fjalë për propozimin tjetër, ndërkohë që zoti Shalsi, në mos gaboj, e mbështeti në parim, por me idenë që të ndiqet rruga procedurale në mënyrë të ndarë për këtë propozim. 

Përpara se të shprehet zoti Ruli, zoti Shalsi, në emër të grupit të Partisë Socialiste, çfarë mendimi keni, si duhet të procedojmë?

Eduard Shalsi - Sikundër e kam shprehur edhe në Komisionin e Veprimtarive Prodhuese, jemi dakord ta shqyrtojmë, madje ta shtyjmë atë afat. Nga ministria e linjës më është kërkuar një periudhë, ndoshta brenda javës që vjen, për të përgatitur edhe relacionin, edhe formulimin e saktë. Nuk kemi asnjë problem. Në komision kemi rënë të gjithë dakord në parim.

Ilir Meta - Që të sqarohem edhe unë më mirë, por ndoshta edhe kolegë të tjerë. Pra, ideja juaj është të mos votojmë sot për këtë ndryshim, por t’u japim kohë komisionit dhe parlamentit deri javën tjetër, që të biem përfundimisht dakord për këto propozime?

Eduard Shalsi - Unë do t’u sugjeroja kolegëve të opozitës, ta shqyrtojmë në Komisionin për Veprimtaritë Prodhuese, duke kërkuar edhe informacion shtesë nga ministri i linjës. Edhe për çështjen e afatit, ne jemi të gatshëm ta diskutojmë nëse duhet të afrohet apo duhet të shtyhet, për të mos vendosur një afat për afat, siç ka ndodhur. Kemi të gjithë bonsensin dhe predispozicionin për ta bërë një gjë të tillë.

Ilir Meta - Zoti Ruli, jeni dakord të shtyhet?

(Zoti Genc Ruli flet pa mikrofon.)

Genc Ruli – Problemi është se për ligjin tjetër nismën ligjore e merrte kryetari i Komisionit Qeveritar të Tokës, kurse në qeverinë e re ende nuk është përcaktuar nëse është zëvendësministri. Normalisht mund të ishte, por nuk e di nëse i është kaluar ky atribut. Paraqitja në qeveri dhe në komisione duhet të bëhet në linjën e titullarit që do të caktohet dhe nuk është ministri i Bujqësisë. Jam dakord ta shqyrtojmë në mbledhjen e ditës së hënë dhe të gjejmë edhe konsensus për afatin, pasi shqetësimi është racional nga të dyja palët.

Ilir Meta – Po, zoti Shalsi.

Eduard Shalsi – Po, ka qenë shqetësim edhe për ne. Për këtë arsye jemi në diskutime me qeverinë. Qeveria do ta zgjidhë se nga do të vijë propozimi. Ne presim shumë shpejt që ajo të sjellë propozimin e formuluar konform kërkesave të ligjit.

Ilir Meta - Unë mendoj, meqenëse palët janë shumë pranë dhe kanë një shqetësim të përbashkët, ta shtyjmë për seancën e radhës. Deri atëherë të bëhen të gjitha veprimet në përputhje me Rregulloren që ky konsensus të finalizohet me sukses.

Këtu përfundon diskutimi për këtë çështje.

Kalojmë te votimi për çështjen që diskutuam më parë, për projektligjin “Për një ndryshim në ligjin nr. 9363, datë 24.03.2005 “Për mënyrën dhe procedurat e vendosjes dhe kalimit të forcave ushtarake të huaja në territorin e Republikës së Shqipërisë, si dhe për dërgimin e forcave ushtarake shqiptare jashtë vendit”, të ndryshuar”.

Hapet votimi me elektronikë për të verifikuar prezencën e deputetëve.

Mbyllet votimi.

Meqenëse shumica është e pranishme dhe kemi kuorumin, vazhdojmë me votimin.

Votimi i projektligjit “Për një ndryshim në ligjin nr. 9363, datë 24.03.2005 “Për mënyrën dhe procedurat e vendosjes dhe kalimit të forcave ushtarake të huaja në territorin e Republikës së Shqipërisë, si dhe për dërgimin e forcave ushtarake shqiptare jashtë vendit”, të ndryshuar”.

Hapet votimi në parim me elektronikë.

Mbyllet votimi.

103 vota pro. Asnjë kundër. Asnjë abstenim.

Miratohet në parim projektligji.

Kalojmë në votimin me nen për nen, me karton.

Neni 1, sipas variantit të propozuar.

Kush është pro? Ka kundër? Abstenim?

Miratohet.

Neni 2 sipas variantit të propozuar.

Kush është pro? Ka kundër? Abstenim?

Miratohet.

Hapet votimi me elektronikë në tërësi.

Mbyllet votimi.

103 vota pro. Asnjë kundër. Një abstenim.

Miratohet në tërësi projektligji.

Kalojmë te çështja e fundit: diskutimet për kohën 60 minuta.

Fjalën e ka deputeti Sali Berisha.

Sali Berisha – Për procedurë. Për ju kam diçka shumë të rëndësishme. 

Së pari, në praktikën parlamentare kjo orë ka qenë e deputetëve dhe jo e ministrave. Në rast se vendoset ndryshe, unë nuk kam kundërshtim, por vetëm t’i qartësojmë gjërat.

Së dyti, në praktikën parlamentare të derisotme, deklaratat e deputetëve nuk kanë pasur replika, nëse vendosim ndryshe, le ta vendosim. Nuk kam asnjë shqetësim as për të parën dhe as për të dytën, por duhet të bëhet një qartësim përfundimtar, në mënyrë që t’i qëndrojmë parimit të kësaj ore.

Ju lutem, mblidhni kryesinë dhe na qartësoni më vonë!

Ilir Meta - Kam një pyetje. Ju doni që kjo gjë të sqarohet tani, apo për herën tjetër?

Sali Berisha – Jo, tani. Deri sot, pra, në këtë seancë (të gjithë deputetët e dinë) kurrë nuk ka ndodhur që ministrat të marrin orën e deklaratave të deputetëve. Doni ta fusni, futeni, nuk kam kundërshtim.

Së dyti, nuk ka ndodhur kurrë që për deklaratën e deputetit, në orën e deklaratave, të bëhen replika. Doni, ti fusni? I fusim, por duhet të jemi të qartë.

Ilir Meta - Dua të jap këtë sqarim për ju lidhur me këtë seancë. Për këto konkretizime të mënyrës së interpretimit të Rregullores, jam shumë dakord të mblidhemi dhe të vendosim se si do ta interpretojmë Rregulloren, sepse dihet në bazë të kësaj të fundit, kur përmendet emri apo denigrohet një deputet, ai ka të drejtën e replikës. Rregullorja nuk thotë se kjo gjë është apo jo e vlefshme për këtë rast. Prandaj, ne duhet ta sqarojmë me konsensus dhe besoj se do ta sqarojmë. 

Për çështjen e ministrave, kur ministrat janë deputetë, ata si deputetë, mendoj unë, nuk e di, por edhe këtë do ta sqarojmë, kanë të drejtën e fjalës. Për rastin konkret për ditën e sotme është shtuar vetëm zoti Saimir Tahiri, sepse donte të ndërhynte kur u diskutuan dy ligjet më parë. Pra, për ta sqaruar, meqenëse kolegu ynë Dashamir Tahiri ngriti një çështje për dy qytetarë shqiptarë, unë iu luta që, po të kishte mundësi, të shprehej gjatë 60- minutëshit, në mënyrë që të mos angazhoheshim në një çështje që kishte tjetër kuptim. Megjithatë, këtë besoj se e zgjidhim edhe me konsensus, sepse unë them që zoti Tahiri e ka shpirtin e konsensusit, në dallim nga paraardhësi i tij, që nuk po më lë të flas. Unë mendoj që si deputet ai ka të drejtë të shprehet. Për të ardhmen do të diskutojmë bashkë me zotin Ruçi, Paloka dhe me kryetarët e grupeve të tjera parlamentare për të bërë një detajim, do ta quaja unë, të Rregullores për rastin e 60-minutëshit. 

Në emër të grupeve e kanë kërkuar fjalën zoti Berisha dhe zoti Braçe, nga 8 minuta. Ndërkohë emrat e tjerë i lexova më përpara. 

Fjalën e ka zoti Sali Berisha, deputet i Partisë Demokratike. 

Sali Berisha – Të nderuara zonja deputete,

Të nderuar zotërinj deputetë,

Të dashura qytetare dhe qytetarë të vendit që ndiqni këtë seancë, 

I nderuar zoti bashkëkryetar i Kuvendit “Meta-Rama”, 

Të nderuar zonja e zotërinj,

Jam sot këtu për të denoncuar publikisht një vello të zezë mashtrimi që po mbulon anekënd vendin nga kryekreu, që e ka shndërruar qeverinë e tij në një fabrikë mashtrimesh të paimagjinueshme. Njeriu që do t’u premtonte shqiptarëve 95% ulje të taksave, po u ofron atyre 100% rritje të pamëshirshme të çmimeve. 

Do të ndalem vetëm tek ulja e taksave. 

Të dashur fermerë shqiptarë, në lutjen time më të njerëzishme, mbani shënim dhe thojini njëri-tjetrit se çfarë taksash u ulën për ju. Ju, që përfaqësoni 45% të popullatës shqiptare, jeni shumëzuar me zero nga menaxheri i fabrikës së mashtrimeve, i cili deklaron se ju lumturoi duke ju ulur taksat. I vetmi ndryshim që ky zotëri bëri është se rimbursimin e inputeve bujqësore, që ne e vendosëm në ligj që t’jua japim para në dorë, premton ta heqë dhe t’ua japë njerëzve të tij. 

Studentë dhe studente, të rinj e të reja, pyeteni veten: cila taksë u ul mbi ju? Jeni apo nuk jeni anëtarë të këtij kombi, taksa indirekte është e njëjtë për të gjithë. 

Të sëmurë të vendit, ndiqni çmimet. Çfarë do të ndodhë? Heqja e TVSH-së për ilaçet është kryekëput interes i importuesve të ilaçeve. 

Të dashur të sëmurë, unë dua t’ju them këtu se para vendosjes së TVSH-së importuesit e ilaçeve raportonin çmime 6 herë më të larta sesa çmimet me të cilat kishin blerë ilaçet. Ilaçet kanë çmim të rregulluar jo vetëm në Shqipëri, por edhe në çdo vend tjetër të botës, dhe rregullimi i çmimit merr për bazë çmimin e blerjes që deklaron grosisti. Pra, a po ndihmoheni apo po ndihmohen interesa të caktuara? Ju do ta shihni. 250 mijë punëtorëve ua hoqëm tatimin mbi të ardhurat personale. Unë ju deklaroj sot se me këto lëvizje, që kanë për bazë injorancën e plotë të këtij ekipi, do të pësojnë rritje të gjitha çmimet, dhe këtu do të jemi. 

Së dyti, nuk ka buxhet. Kur u deklaruan në gusht emrat se ky është ekipi më i paaftë në historinë e kombit, e patëm të vështirë ta besojmë. Por ky ekip nuk bën dot buxhet. Këta nuk e njohin buxhetin. Këta i shkatërruan drejtoritë e buxhetit dhe të gjitha projektet e lëna për ta. 

Tani, zoti kryetar, kjo orë duhet të jetë e qytetarëve dhe unë dua të them nja dy fjalë: 

“Përshëndetje, zoti Berisha! Jam një vajzë 14-vjeçare dhe studioj në shkollën “Shyqyri Peza”. Sipas vendimit të Kryeministrit, të gjithë drejtorët do të hiqen nga puna. Ne si komunitet nxënësish nuk duam që drejtoresha jonë kaq e mirë të ikë prej nesh. Ju lutem na ndihmoni, pasi nuk mund të komunikojmë me Kryeministrin as në Facebook, sepse e ka fshirë opsionin e mesazheve. Prandaj, po ju drejtohemi juve.” 

E dashur Ina, më duhet t’ju them se ky është një akt tronditës, sepse ky Kryeministër dhe zëdhënësja e tij po bëjnë gjithçka për të politizuar në shkallën më ekstreme arsimin. Por dua ta dish, e dashur Ina, se zëri yt nuk dëgjohet sot në këtë parlament vetëm nga qytetarët shqiptarë, por bën rezonancë në të gjithë Europën. Është ky fakt që një grup vendesh, për fatkeqësinë tonë, po hezitojnë, siç e di edhe vetë zoti Kryetar nga turi i fundit që bëri për të mbështetur statusin e vendit kandidat. 

Zoti Kryetar, do t’ju lexoj këtu një mesazh tjetër të një punonjësi të administratës: “I nderuar, zoti Berisha, mirëmëngjesi! Në kompjuterin tim, sapo u ula në zyrë, shikoj një e-mail nga zyrtarë të brendshëm, në të cilin thuhet: “Në datën 13.12.2013, ora 17:00, zhvillohet takimi i Kryeministrit me administratën publike në TOB. Nga ana juaj të merren masa për pjesëmarrjen tuaj në këtë takim.”. Ky është skandal. Filluan, përpos gjërave të tjera, të detyrojnë nëpunësit e administratës të marrin pjesë në takim me atë i cili po heq në mënyrën më të keqe çdo ditë nga puna. Ju përshëndes!”. 

Zoti Kryetar, kemi qenë 4 vjet në qeveri së bashku. A mund të më kujtosh pak, qoftë edhe një moment të vetëm, kur Kryeministri të ketë imagjinuar të mbledhë në një sallë administratën publike për qëllime politike? Ky është një turp! Ky është një akt i turpshëm! Ky është një akt i një njeriu që nuk di se çfarë bën! A mund të më thoni qoftë edhe një rast të vetëm kur unë të kem menduar të mbledh administratën në TOB apo diku tjetër për të dhënë instruksione partiake? Administratën mblidheni, por i thoni se po bllokoni statusin. Administratën mblidheni dhe i thoni se çfarë thonë partnerët. Jua them unë se çfarë na thonë neve: “Kryeministri nuk zbaton ligjet dhe po rrënon administratën” dhe se “trafiku i drogës, ngarkesat e saj drejt Italisë, drejt Greqisë janë rritur me katër herë”. Këto janë fjalët e partnerëve tanë. 

Para se të largohem, dua të lexoj edhe një mesazh. Ju falënderoj! “Ashtu si mijëra të tjerë, edhe unë kam pasur fatin e keq të largimit nga administrata publike, pavarësisht vjetërsisë prej 28 vjetësh kualifikimi, që nga viti 1995, shkollim pasuniversitar mbaruar shkëlqyeshëm, master shkencor të fituar me djersë dhe kandidat për doktor shkencash. Jam inxhinier pyjesh në profesion, me gjithë këto kualifikime. I kam brenda profesionit. Jam hequr nga puna nga Ministria e Mjedisit me listë dhe me bllok vetëm se jemi përkrahës dhe njerëz që kemi një teserë partie që nga viti 1991. Drejtuesi i ri i institucionit të Pyjores së Tiranës tha se nuk kishte ç’të bënte, sepse kishte urdhër”. Ke punuar apo nuk ke punuar, do të ikësh nga puna”, - na tha. Fatin tim po e përjetojnë më qindra në të gjithë Shqipërinë. Më e keqja që po marrim vesh e dëgjojmë janë emërimet që po bëhen. Po na zëvendësojnë me njerëz që nuk kanë asnjë lidhje me profesionin tonë.” 

Këta janë disa prej zërave. Ka edhe shumë të tjerë. Më tragjikja është beteja juaj me sanitaret. Si shkoni e u bini me fshesë sanitareve?! A e dini ju se 12 punonjës shërbimi janë shkarkuar në një ditë? A e dini ju se me urdhër të kryekreut po bëhet gjahu i sanitareve, sepse mendon se ato janë informatore e mund të vendosin çimka? Këto janë marrëzira dhe çmendurira! Absolutisht, ky është turp! Beteja me pastrueset, me rrobalarëset, me elektricistët është beteja më denigruese për ju. Po mendoni ju se me çfarë do t’i ushqejnë ata fëmijët?! 

Zoti Kryetar, nuk e di si do të shkojë çështja e statusit, sepse uroj dhe i qëndroj pikëpamjes se absolutisht e meritojmë, por me këto vendime që po bëni çdo ditë, jua them edhe një herë unë, dhe jua kanë thënë, se kur na i thonë edhe neve, juve jua thonë edhe më shumë se problemi kryesor është ai i administratës. Po bëni një gabim shumë të madh: po kënaqni disa grupe aktivistësh dhe militantësh dhe po dënoni me status të gjithë shqiptarët. 

(Ndërhyrje nga salla pa mikrofon.)

Ilir Meta – Dakord. 

Nëse e ka regjistruar emrin si deputet, patjetër.

Zoti Tahiri, të lutem, në emër të Grupit të Partisë Socialiste do të flasë zoti Braçe. 

Lidhur me çështjen e statusit, zoti Berisha, kemi diskutuar vazhdimisht bashkë për përmbushjen e tri kushteve, pra që t’i përmbushin para zgjedhjeve. Unë ju falënderoj që u angazhuat në kulmin e fushatës bashkë me zotin Rama dhe i miratuam këtu, dhe bëmë shumë mirë. 

Më keni thënë vazhdimisht se “edhe sikur ne t’i përmbushim, kam frikë se nuk do ta na e japin”. Megjithatë, kjo nuk është aspak e rëndësishme. Unë ju falënderoj për konsensusin, për angazhimin tuaj, të Partisë Demokratike dhe për rezolutën e fundit. Dua t’ju them se vlerësimi nuk është ai që ju thonë juve përfaqësues të ndryshëm. Natyrisht, kudo ka përfaqësues të ndryshëm, sepse edhe në Europë ka parti të ndryshme. Vlerësimi është pozitiv për të dyja palët, edhe për mazhorancën, edhe për opozitën, edhe për zgjedhjet, për ato që janë bërë në të kaluarën dhe për ato që do të bëhen në të ardhmen. Përshëndetje të veçanta keni edhe nga zoti Doll, i cili më tha: “Do t’i transmetosh zotit Berisha përshëndetjet e mia më të përzemërta.” 

Sali Berisha – Shumë faleminderit! 

Ne do të bëjmë gjithçka që të votohet statusi. Kemi bindjen më të thellë se statusi meritohet, por na duket shumë absurde.... Mirë është që atë përkushtim që keni treguar ju, ta tregojë edhe bashkëkryetari tjetër dhe të bëjë lobing, por jo duke shkatërruar një administratë, jo duke dhunuar çdo ditë ligje, sepse Europa ka standarde. Ky është i gjithë problemi. Ata nuk po adaptojnë standardet tona, ne duhet të adaptojmë standardet e tyre. Kanë shpenzuar qindra milionë dollarë për të përgatitur këtë administratë. Ka një njësi, që quhet “Njësia e Prokurimeve të Fondeve Europiane”, e cila ka trajnuar për dy vjet 130 punonjës. Akti i parë që bëri ministri ishte përgjysmimi i saj. Ne ishim vendi i vetëm që u certifikuam pas Kroacisë për t’i përdorur vetë fondet europiane. 

Ilir Meta – Faleminderit për angazhimin tuaj për të punuar në të ardhmen në rrugën e integrimit europian!

Fjalën e ka zoti Erion Braçe.

Erion Braçe – I nderuar zoti Kryetar i seancës,

Të nderuar deputetë,

Të nderuar qytetarë,

Të mendosh gjithë ditën për të ardhur në Kuvendin e Republikës së Shqipërisë për të thënë disa gënjeshtra dhe më pas t’i besosh vetë ato, natyrisht që nuk të çon të mendosh se ke thënë të vërtetën.

Bashkëkryetari i PD-së në detyrë apo presidenti i ardhshëm i PD-së natyrisht që renditi një sërë të pavërtetash. Këtë e bëri duke iu drejtuar qytetarëve të Republikës së Shqipërisë. Unë do ta nis aty ku ai e la, natyrisht do t’u drejtohem qytetarëve të Republikës së Shqipërisë. 

Ai pak më parë tha se ne i gënjyem shqiptarët kur u thamë se 95% e tyre do të përfitojnë ulje taksash. Natyrisht, në të gjithë ligjëratën e tij ka vetëm një të vërtetë që buxheti është me vonesë. Ne kemi kurajën t’i kërkojmë ndjesë për këtë vonesë çdo qytetari shqiptar, vonesë që ka ardhur nga fakti i ballafaqimit tonë, të qeverisë, drejtpërdrejt me atë situatë shumë të rëndë buxhetore që ka lënë si trashëgimi qeveria e zotit Sali Berisha. Një mal me borxhe, të cilat, në fund fare nuk i paguan Berisha, as ish-ministrat e tij, por ju, deri në qindarkën e fundit. Berisha dhe të tijtë abuzuan, keqmenaxhuan, keqadministruan, vodhën dhe grabitën, ndërsa borxhet do t’i paguani ju të gjithë, qytetarët e Republikës së Shqipërisë, me koston që do të shkojë për cilindo administrator të këtij shteti, përfshirë edhe Sali Berishën, në përballje penale me drejtësinë për çdo qindarkë të abuzuar. 

Ne thamë se 95% e shqiptarëve do të përfitojnë ulje taksash dhe ne do ta mbajmë këtë premtim deri në qindarkën e fundit të qytetarit të fundit të Republikës së Shqipërisë. Ai përmendi këtu pak më parë fermerët dhe i gënjeu. I gënjeu kur tha se ka miratuar ai vetë, personalisht, rimbursimin e tatimit mbi vlerën e shtuar. Po, e bëri, e bëri në datën 1 prill këtu në sallën e Kuvendit dhe në datën 1 maj, përsëri në sallën e Kuvendit erdhi dhe e shfuqizoi heqjen e tatimit mbi vlerën e shtuar për çdo imput bujqësor. Sot ai tatim është në fuqi. Ajo çfarë duam të bëjmë ne (që do ta keni këtu javën tjetër) është rimbursimi 100% i çdo fature të tatimit mbi vlerën e shtuar për çdo imput bujqësor, 100% të vlerës. Mbi të gjitha, fondi është i parashikuar në buxhetin e shtetit që do të paraqitet javën tjetër në këtë Kuvend.

Çfarë tha për të sëmurët ky zotëria, ky doktori, që në tetë vjet jo vetëm që nuk ka bërë absolutisht asgjë për shëndetësinë, por e ktheu në një shërbim privat të një grushti mjekësh, të cilët abuzojnë me pacientët e tyre dhe nxjerrin përfitime edhe nga sëmundja, që nuk do të përfitojnë ulje takash, por rritje çmimesh?! Natyrisht, e gjithë kjo është një gënjeshtër. Kjo paketë fiskale heq 20% TVSH mbi ilaçet, materialet mjekësore, pajisjet mjekësore dhe çdo shërbim mjekësor për çdo qytetar të Republikës së Shqipërisë, edhe për atë vetë, që tani ka arritur moshën, ku sëmundja i del edhe mbi kostumin e markës “Armani”, atë më të shtrenjtin fare.

Çfarë tha për rrogëtarët ky zotëri? Se ky vetëm, personalisht, u hoqi tatimin 250 mijë rrogëtarëve. Gënjeu! Kemi qenë këtu në këtë sallë, ku për dy vjet rresht e kemi propozuar këtë tatim dhe e bëri vetëm një muaj para zgjedhjeve. Ndërkohë që e gjithë pjesa tjetër e rrogëtarëve të këtij vendi, nga rroga 300 mijë lekë deri në 1 milion e 300 mijë lekë do të përfitojnë ulje të tatimit që kanë paguar mbi pagën, tatimit 10%. Këtu bëjnë pjesë ata që ai i urren, ata që ai i mbitaksoi: mjekët, infermierët, sanitarët, për të cilët foli, ushtarakët, policët, edukatorët, mësuesit, pedagogët e universiteteve dhe të gjithë nëpunësit e nivelit të mesëm të administratës publike. 96% e rrogëtarëve të këtij shteti do të përfitojnë ulje taksash, nga kjo pjesa më e madhe e tyre përfitojnë rrogën e 13-të, ndërsa pjesa tjetër gjysmën e saj, të cilën zotëria që foli këtu ua hoqi të gjithë rrogëtarëve të shtetit dhe atyre që punojnë në privat.

Çfarë tha ky zotëria për biznesin e vogël? Nuk dëgjuat gjë, sepse e ka urryer biznesin e vogël. Ai është një biznesmen i madh. Sali Berisha sot është i listuar si biznesmeni më i madh në këtë vend për shkak të akumulimit të parave, për shkak të akumulimit të favoreve që ka marrë për vite të tëra si kryeministër me firmën e tij te studioja legale e familjes së tij dhe tek e gjithë klientela e biznesmenëve të tij. Ne i kemi premtuar biznesit të vogël se do të heqim taksën vendore mbi biznesin e vogël dhe javën tjetër do të jetë në këtë sallë. Zero lek taksë vendore për biznesin e vogël dhe vetëm 7,5% tatim mbi të ardhurat për biznesin e vogël, nga 10% që ua kishin bërë zotërinjtë. Nuk mbaron këtu, sepse janë edhe tre vjet të tjerë të mandatit tonë, dhe kjo taksë do të shkojë edhe më poshtë. 

Çfarë tha ky zotëria për rimburësimin e familjeve në nevojë? Asgjë. Ne kemi marrë përsipër t’i rimburësojmë të gjitha familjet në nevojë, ato që jetojnë me ndihmë ekonomike apo pagesë papunësie. Natyrisht, javën tjetër e keni këtu në parlament. Këtu do të vendoset që për çdo familje në nevojë do të kompensohet energjia elektrike në masën e përgjysmimit të TVSH-së. Po në masën e përgjysmimit të TVSH-së do të kompensohen edhe katër produktet bazë ushqimore për çdo familje në nevojë. Këtu, në sallën e Kuvendit, do të merren javën tjetër të gjitha këto vendime që janë në shërbimin tuaj. 

Të kesh një fabrikë gënjeshtrash, nuk do të thotë se ke monopolin e së vërtetës. Tetë vjet radhazi e keni parë në sallën e Kuvendit zotërinë duke ju gënjyer, duke ju thënë se ju jetoni në ekonominë më të madhe, me rritjen më të madhe të Europës dhe të botës. Ju vetë e jetoni në shtëpitë tuaja ekonominë që la Sali Berisha. 390 milionë dollarë borxhe kemi marrë përsipër të shlyejmë për sipërmarrësit vendas dhe të huaj vitin e ardhshëm. 390 milionë dollarë borxhe, që janë kontrata të papaguara për punë publike, para të sipërmarrjes private dhe të bankave, që ky zotëri i shtetëzoi për katër vjetët e fundit, duke i detyruar të punojnë me paratë e tyre dhe natyrisht, duke mos i përfunduar ato vepra. 390 milionë dollarë borxhe që janë rimbursim TVSH-je dhe rimbursim tatim-fitimi të papaguar që ky zotëri nuk i pagoi në tetë vjet, ndërkohë që për të gjithë sipërmarrësit e klientelës së vet, për të gjithë sipërmarrësit e ndershëm i pagoi qindarkë për qindarkë. Madje, jo vetëm për sipërmarrësit, por për të gjithë ata që janë pjesë e zinxhirit të një skeme kriminale të rimbursimit të TVSH-së, që drejtohet drejtpërdrejt nga ai dhe nga zyra legale e familjes së tij. Dhe natyrisht, për këtë do të kërkohet drejtësi. 

Mbi 390 milionë dollarë borxhe që do të shlyen dhe, kemi edhe 70 miliardë lekë të tjera, 700 milionë dollarë investime publike për të mbaruar çdo vepër publike që zotëria e ka lënë rrugëve ose në mes, kostot e të cilave po shtohen vit pas viti.

Ky është buxheti dhe kjo është e vërteta, por nuk mbaron këtu. Ky është viti i parë i qeverisjes, ka edhe tre të tjerë.

Faleminderit!

Ilir Meta – Fjalën e ka deputeti Sajmir Tahiri.

Sajmir Tahiri – I nderuar zoti Kryetar, 

Të nderuar kolegë,

Nuk ndodhet në sallë, sepse në orën e qytetarëve deputeti Berisha bën atë që ka bërë edhe kur ishte Kryeministër: fliste me veten dhe largohej. Megjithatë, jam i sigurt se dëgjon diku. Meqë foli për taksat, ka një taksë, të cilën pavarësisht buxheteve vjetore, as e heqim, as e ulim, as e rrisim dot. Është një taksë që duhet ta paguajnë të gjithë, dhe kjo është taksa e së vërtetës. Ky parlament njeh debitorin më të madh për taksën e së vërtetës, kryetarin jokryetar të partisë pa kryetar. Megjithatë, për këtë dua të flas edhe unë, për taksën e së vërtetës lidhur me një çështje që unë besoj nuk ka ndodhur në këtë parlament dhe në politikë në këta 20 vjet. Hulumtova në procesverbalet e parlamentit, në debatet parlamentare dhe debatet politike dhe nuk kam arritur të gjej, as në vitet më të zeza të demokracisë 20 e cavjeçare të Shqipërisë, asnjë rast të tillë që e konsideroj mjaft të rëndë për sa i takon korrektesës me qytetarët dhe barrës së përgjegjësisë që kemi ne të gjithë bashkë përballë qytetarëve. Unë do të mirëkuptoja shqetësimin e çdo deputeti lidhur me situatën e rendit publik në vend, do të mirëkuptoja shqetësimin e çdo partie politike lidhur me situatën e kriminalitetit, siç do të mirëprisja, veçanërisht nga opozita, çdo sugjerim për t’i dalë të gjithë bashkë përballë situatës së kriminalitetit dhe çdo rrugëzgjidhje që mund t’i japim në kuadër të garantimit të sigurisë publike për qytetarët, por nuk arrij kurrë të kuptoj se si mund të arrijë një parti të shpikë të vdekur. Nuk ka ndodhur kurrë në këtë vend, asnjëherë, edhe në vitin 1997, kur të vrarët ishin në shifra marramendëse, që partitë politike të shpikin të vrarë. Kurrë nuk ka ndodhur!

Dëgjova kryetarin jokryetar të partisë pa kryetar të thoshte këtu në parlament se trafiqet janë rritur katërfish. Seancën e kaluar tha se ka 47 të vrarë. Ndërkohë në një deklaratë zyrtare, Partia Demokratike përpara pesë ditësh deklaroi se janë 700 krime kundër personit, 160 krime të rënda dhe 10 vrasje

Ministria e Brendshme në respekt të Partisë Demokratike, në respekt mbi të gjitha të transparencës, të informacionit, të saktësisë së informacionit, të korrektesës dhe mbi të gjitha të informimit të publikut, bëri një përgënjeshtrim pa asnjë notë politike ose ngarkese politike lidhur me një të pavërtetë që u deklarua nga Partia Demokratike për të sqaruar publikun. 

Konkretisht, krimet kundër personit nga 700 që i deklaroi Partia Demokratike janë 296; krimet e rënda nga 160 që deklaroi Partia Demokratike janë 35; vrasjet janë 7 dhe jo 10 sa i deklaroi Partia Demokratike. Ndërkohë çfarë ndodhi? Ndodhi që Partia Demokratike bëri një rideklaratë, ku numëroi 10 vrasje, sipas inicialeve. Ndërkohë cila është e vërteta? Në deklaratën e Partisë Demokratike është renditur si i vrarë shtetasi me iniciale K.B, i moshës 88-vjeçare, i cili është vjedhur në banesë, është paraqitur në polici dhe ka shkuar në spital. Ndërkohë një javë më pas, sipas kartelës mjekësore, ky shtetas ka gjetur vdekjen në shtëpi nga infarkti i miokardit. Vrasja e dytë: është paraqitur si vrasje vdekja e shtetases me iniciale N.J, mosha 66- vjeçe, e gjetur e vdekur në shtëpinë e saj për shkaqe natyrale, sipas kartelës mjekësore të vërtetuar. Ndërkohë është renditur si vrasje e tretë, ajo e shtetasit E.L. Por ndërkohë shtetasi me inicialet E.L, që numërohet si vrasje në muajin nëntor nga Partia Demokratike, është vrarë në janar. Më 12 nëntor Ministria e Brendshme dhe Policia e Shtetit kanë arrestuar vrasësin e shtetasit në fjalë, ndërsa këta e numërojnë si vrasje. 

Pavarësisht notave qesharake, pavarësisht mediokritetit politik që ka brenda kjo situatë, unë e konsideroj të papranueshme, jo për shkak se ne mund të gjendemi këtu dhe të debatojmë me njëri-tjetrin lidhur me këtë çështje, por sepse kjo nuk ndihmon opinionin publik. Kjo nuk ndihmon as politikëbërjen ndërmjet nesh, madje edhe më keq, as forcimin e luftës kundër krimit të organizuar dhe korrupsionit në vend. 

Nuk dua të merrem me politikë këtu përballë jush për një situatë sa qesharake, aq edhe mediokre, ku edhe kur kapim vrasësit, na i numëroni si të vrarë. Por të paktën hajde të jemi të gjithë më seriozë dhe të bëhemi të gjithë bashkë. Ju kam ftuar shumë herë në çdo fjalim timin dhe ju ftoj që të luftojmë krimin e organizuar dhe korrupsionin në këtë vend, por mos u katandisni deri në pikën sa të dilni përpara qytetarëve shqiptarë dhe t’u thoni paçavure të këtij tipi me deklarata të këtij tipi! 

Në qoftë se ka shqetësime reale për situatën e kriminalitetit në vend, bujrum, hajde të flasim bashkë! Në qoftë se ka propozime reale prej jush se si ta zgjidhim këtë situatë, hajde ta zgjidhim bashkë, por ju lutem mos u katandisni në nivele të tilla që të bëni deklarata kaq qesharake! 

Faleminderit!

Ilir Meta – Fjalën e ka zonja Topalli.

Patëm një propozim për punën e replikës, si do ta vendosim? Do të bëjmë replikë në 60-minutësh, apo e lamë ta vendosim në seancën e radhës? 

(Ndërhyrje nga salla.)

Nuk ka kuptim, e lamë për radhën tjetër replikën. 

Dakord. 2 minuta replikë.

Flamur Noka – Faleminderit, zoti Kryetar!

Të nderuar kolegë, në fakt, kisha vendosur të mos flisja për çështjet e rendit dhe të sigurisë pa mbushur 100 ditë kjo qeveri, sepse desha të mbushen 100 ditë dhe pastaj të shihnim, por jemi të detyruar të flasim, sepse qytetarët dhe publiku kërkojnë të vërtetën. E vërteta po fshihet dhe po fabrikohet një tjetër, joreale që po u serviret qytetarëve. 

Zoti Ministër, a ka ndodhur ndonjëherë në Republikën e Shqipërisë që komunikatat operative t’i nxjerrë Ministria e Brendshme dhe personalisht ministri? Kush ka punuar në Policinë e Shtetit e di shumë mirë se komunikatat i nxjerr gjithmonë policia. Pse ke marrë përsipër t’i bësh vetë komunikatat dhe nuk ia lë organizatës, sepse ndërhyrja politike është, automatikisht falsifikim? Ke thënë se janë 23 të vrarë për dy muaj. 

Zotëri, u ngrita dje në mëngjes dhe pashë televizorin: një i vrarë me mjete të forta dhe një tjetër me makinë në Fushë Krujë. Para dy ditësh, po në mëngjes, i biri vrau të atin në Krujë, në Fier gruaja bashkë me të dashurin vrau burrin. Në kombinat makinat, duke bërë garë, përplasen dhe nxjerrin pistoletat si sherifët dikur në kohët e hershme të Amerikës. Çfarë po tregon ti? Ato që po shohin shqiptarët dhe të gjithë ne janë gënjeshtra, apo ato që thua ti? Janë gjëra që i shohin e i lexojnë të gjithë qytetarët dhe po i përjetojnë. 

Ju ke dërguar letër edhe homologëve europianë në lidhje me drogën se ka arritje 50% më shumë se më përpara. Më thoni, sa ishte sasia e drogës që u kap në Greqi? Të iku. Po në Itali? Ishte 1,1 tonë. Si u ngarkua kjo drogë? A e dini se peshkarexha është ngarkuar nga drejtori i Policisë së Durrësit dhe ka shkuar 20 milje larg Portit të Durrësit, ku e priste anija italiane që u kap? Kontrolloje në sistem! Anija italiane ka hyrë një natë përpara dhe është ngarkuar 20 milje larg portit të Durrësit. Kjo është lufta që po i bën drogës? Më e rëndësishme është se përse ndodhin këto? Askush prej nesh nuk e fajëson policinë, nuk mund ta fajësojë njeri policinë, sepse faji është këtu lart. Pse? Kur policinë e nxjerr nga binarët e ligjit, kur policisë i jep detyra të tjera dhe jo ato që i cakton ligji, atëherë policia detyrohet të bëjë ato që do t’i thuash. Kur ka bërë vaki ndonjëherë, pesë, shtatë të vrarë në një ditë në aksident? Kanë frikë qytetarët të hapin televizorin. Shqipëria është shndërruar si Kandahari. E kam pranuar gjatë kohës që isha ministër, se ishin shqetësim: krimi në familje dhe krimi i pasionit. E kemi pranuar dhe morëm masa. Sollëm paketën ligjore për ndryshime në Kodin Penal, që filloi të jepte efekte.

Neve nuk na ka shkuar mendja të falsifikojmë. Do të mbani përgjegjësi penale, sepse po ndërhyni jashtë kompetencave ligjore, duke përpiluar komunikatë. Po fsheh të dhënat!

Ilir Meta – Ju lutem, sepse do të kemi seanca të tjera.

Flamur Noka - Ju lutem, vetëm 30 sekonda.

Ilir Meta – Dakord, atëherë 30 sekonda, në mënyrën më të saktë kronometrike.

Flamur Noka - Zoti Ministër, në lagjen tënde nuk po vë dot rend dhe qetësi. Në lagjen tënde brenda një jave janë vjedhur dy shtëpi, komshinj me ty. Është vjedhur një makinë te pallati yt, si dhe një biznesmen ngjitur me pallatin tënd.

T’u vra, ndjesë pastë, shoku i ngushtë. Nuk tenton, nuk guxon ose je i paaftë dhe nuk di të zbardhësh ngjarjen. Çfarë rendi dhe qetësia do t’u ofrosh ti shqiptarëve, kur nuk i ofrove rend shokut tënd, pallatit tënd dhe lagjes tënde?

Ju faleminderit!

Ilir Meta - Po, zonja Topalli.

Jozefina Topalli – Çfarë ndodh në një vend kur ministri i Brendshëm qesh, kur i përmend se të vriten dy, tre, katër, pesë, gjashtë, shtatë qytetarë të vendit tënd brenda një dite? Çfarë ndodh në një vend, kur vendimet e Këshillit të Ministrave vrasin ligjin dhe Kushtetutën? Çfarë ndodh në një vend, kur me urdhër administrativ vriten vendimet gjyqësore? Si quhet ai sistem, në të cilin urdhri i Kryeministrit vlen më shumë se vendimet e gjykatës, ligjet dhe Kushtetuta? Çfarë e dallon një sistem demokratik nga një regjim? Çfarë ndodh në një vend ku ministri i Brendshëm qesh kur i përmenden se janë vrarë dy, tre, katër, pesë, gjashtë, shtatë qytetarë të vendit brenda një dite? Çfarë ndodh në një vend kur vendimet e Këshillit të Ministrave vrasin ligjin dhe Kushtetutën? Çfarë ndodh në një vend, kur me urdhër administrativ vriten vendimet gjyqësore? Si quhet ai sistem, ku urdhri i Kryeministrit vlen më shumë se vendimet e gjykatave, se ligjet dhe se Kushtetuta? Çfarë e dallon një sistem demokratik nga një regjim? 

Çfarë ndodh në një vend, kur në protokollin e shtetit pranohet e vendoset fotoja e Enver Hoxhës, një ndër diktatorët më të egër në historinë e njerëzimit? Si e ka emrin ai regjim ku Kryeministri në facebook-un e tij vendos me krenari dhe cinizëm foton e diktatorit? Si quhet ai regjim ku në facebook-un e Kryeministrit urdhërohet varja në litar, plumbi pas koke dhe dënimi i ish-ministrit? 

Si e kemi emrin ne? Në cilin sistem jetojmë? Çfarë vendi jemi ku në parlament që prej 3, 4, 6 muajsh nuk ka ardhur asnjë reformë? Kanë ardhur vetëm dy akte normative, thellësisht në kundërshtim me Kushtetutën dhe me ligjin. 

Kanë ardhur tri ligje me procedurë të përshpejtuar. Kjo gjë në parlament ndodh në raste shumë të rralla. Janë 4 marrëveshjet e qeverisë tjetër dhe vetëm një reformë, e cila është hedhur në koshin e plehrave nga ndërkombëtarët në të gjitha drejtimet.

Çfarë ndodh në parlament, kur ministrja del nga zyra e Kryeministrit për të bërë hetuesen në emër të kryehetuesit, të kryeprokurorit dhe të kryepolicit? Çfarë ndodh në një vend kur kërkohet që policia të jetë e shtetit, kur shteti është bërë policor?

Të dashur qytetarë, të paktën në 10 vjetët e fundit nuk ka ndodhur që me buxhetin e shtetit, ku vendoset për jetën tuaj, për tavolinën tuaj, për xhepin tuaj, për bukën tuaj, për sofrën tuaj, për familjen tuaj të shkelet ligjin. Duhet të vinte më 1 nëntor. Sa jemi sot? Kanë kaluar 1 muaj e gjysmë. 

Çfarë po ndodh me ekonominë tonë? Ku po shkojmë? Ku të çojnë këto borxhe? Po këto vrasje dhe këto sjellje? Sa vlen ligji te ne? 

Çfarë është diktatori? Ka brirë ai? Jo, nuk ka brirë. Diktatori, në emër të ushtrisë, vendos dhe urdhëron; urdhëron në emër të policisë; urdhëron në emër të shërbimeve të ndryshme të të gjitha llojeve. Ai nuk njeh ligj, Kushtetutë dhe parlament. Prandaj edhe herën e fundit tha: “Ne nuk kemi ligje për të sjellë në parlament!” Ku po shkojmë kështu, të dashur qytetarë!

Zoti Kryetar i Kuvendit, ku po shkojmë kështu? Jeni bashkëqeverisës dhe bashkëkryetarë. Në qoftë se shkatërrohet administrata, siç po shkatërrohet, si mund t’i kapësh kriminelët. Në qoftë se shkatërrohet policia rritet numri i vlerës së drogës së kapur të nisur nga Shqipëria. Nëse shkatërrohet siguria, si mund të ketë kuptim jeta? 

Dy janë shtyllat kryesore: e para, është siguria e jetës. E dyta, është ekonomia.

Ku po shkon ekonomia jonë? A ju vret ndërgjegjja juve kur hiqni njerëzit, të cilët kanë 20 vjet në punë, kur u hiqni bukën e gojës njerëzve që jetojnë me ndershmëri me rrogën e tyre, të cilët janë të zhytur në kredi për bukën e gojës? Çdo ditë, në orën katër pa pesë u dërgoni letrën poshtë derës dhe u thoni se janë të ikur. Ka agoni dhe terror në administratën e shtetit. Ku po shkojmë kështu? Kemi 20 e ca vjet që përpiqemi të ndërtojmë një shtet ligjor me vështirësi. Jemi anëtarë të NATO-s. Po të mos ishim anëtarë të NATO-s, kjo që ka ndodhur në këta 3-4 muaj është replikim i baballarëve.

Zoti Kryetar i Kuvendit, më vjen keq, por duhet t’ju them se është më mirë ta merrni përsipër dhe të thoni: “Po, jam në dijeni!” Nuk ka kryetar institucioni që nuk e di se çfarë ndodh në administratën e tij.

Po ju lexoj emrat e atyre që keni hequr nga puna. Dua t’i falënderoj të gjitha vajzat dhe nënat e reja, të cilat dridhen në shtëpitë e tyre që nuk kanë as bukë, që kanë humbur peshë nga frika, nga terrori dhe nga agonia që u është bërë gjatë këtyre muajve.

Falënderoj: Sidita Saraçin, Elma Hilgegën, Lekë Negrin, Jak Gjonin, elektricist, për bukën e gojës, Gentjana Tabakun, Malton Dibrën, Alfred Bojaxhiun, Arben Grorin, Bashkim Çokun, Shpëtim Kacacin, Fatmir Shkëmbin, Najada Selmanin, Dorina Azon, Viktor Canosinajn, Shpëtim Kelmendin, Altin Krajën, Teofik Kalleshin, Ornela Kiçin, Valbona Ukcamajn, qën kur i kanë dhënë letrën ka ngritur dy gishtat lart dhe ka thënë: “Rroftë Sali Berisha”.

(Ndërhyrje nga salla)

Nuk tuten këto.Kanë bërë detyrën e shtetit dhe prandaj i keni hequr, se të jesh mbështetës i Partisë Demokratike, je armik. Çfarë e dallon një sistem demokratik nga një regjim diktatorial? Lufta e klasave. Ata nuk duhet të punojnë. Ata nuk duhet të jetojnë, emri i tyre nuk duhet të dëgjohet. Vazhdoni e dëgjoni! Ju kanë shërbyer juve, deputetëve, për 20 vjet rresht secili.

(Ndërhyrje nga salla)

Hilda Ziu, Migena Dibra, Etrit Teliti, mbaruar për elektronikë. Ka bërë të gjithë sistemin e dixhitalizimit të Kuvendit, Suela Musta, doktorante, Krenar Velçaj, Renald Meço, mbaruar në Padova, Flevio Mozali, Enis Hoxha, Zmian Veliaj, Eni Pilko. E dini kush është Eni Pilko? Është në një nga filmat që është dhënë në Kongresin Amerikan, ku ne krenohemi për besën e shqiptarëve, të atyre që në kushtet e Luftës së Dytë Botërore kanë mbrojtur çifutët në vendin tonë. Është e bija e asaj familjeje. Kaq dini të bëni ju.

 Vazhdojmë me emrat: Blerina Toslluku, Jon Ndoja, Erdit Malaj, Arta Sakja, në pritje këta, Agim Përllaku, Kolë Kamsi, Jetmir Karini në pritje, Albana Elmazi. U ka shkuar letra të gjithëve këtyre. Diana Trashani, Nivini Lekaj, Anton Dukagjini, Pjerin Kiri, Agim Caka, Erjon Meta, Elena Misja, që ka 20 vjet në punë, Arjeta Çefa, Amanda Karapici, Geltion Hysolli, të gjithë janë me letra në duar, presin vetëm orën katër pa pesë, që t’u thonë: “Tani ikni!”. Ermal Tauzi, Almida Bujari, Kostana Furxhi, Erald Esmallari, Albana Kraja, Irena Çobani, Baki Shehu, Marjola Xhorga, Nexhmije Gjana. Kjo ka ikur, sepse ka dalë në pension, Mirxhina Lekaj, Lekë Trahaxhia, Rudi Shiroka, Zamira Musaraj, Elona Toto, Rezarta Shtylla, Najada Kromidha. Këta të fundit janë në listë pritjeje, por nuk e dinë nëse do të ngelin në listë pritjeje apo çfarë do të ndodhë me ta. 

Unë do t’ju them një gjë, zoti Kryetar: kthejini në punë këta njerëz, sepse kanë punuar për shtetin. Nuk kanë punuar për Jozefinën! Kanë ndryshuar parlamentin. Ata u kanë shërbyer të gjithë deputetëve jo vetëm këtyre që janë sot, por atyre të 20 vjetëve, që kanë bërë të ndryshojë ky vend dhe ky Kuvend.

Faleminderit!

Ilir Meta – Nuk ka vend për procedurë. Gjithsesi po jua jap fjalën. Urdhëroni, zoti Sterkaj!

Paulin Sterkaj – Unë e njoh mirë ish-Kryetaren e parlamentit dhe sot deputete. Ajo me të drejtë shqetësohet për gjithë këta njerëz që kanë hequr nga puna, por duhet të ishte e shqetësuar edhe para 8 vjetëve, kur kanë hequr edhe pastruesit nëpër shkolla, institute dhe universitete në qytetin e Shkodrës. Kjo gjë është e dhimbshme, por duhet parë se si këta njerëz janë marrë në punë. Janë marrë me konkurs, me dinjitet, me nivel profesional apo me ndonjë arsye tjetër. Jozefina duhet të kthejë kokën mbrapa, sepse në Shkodër asnjë që ka menduar si socialist e jo më që të ketë votuar si socialist, s’ka për pasur shansin të qëndronte në punë. 

Faleminderit!

Ilir Meta – Faleminderit!

Urdhëroni, zonja Topalli për replikë!

Jozefina Topalli – Përmendët socialistët. Unë nuk ia kam lejuar kurrë vetes të heq nga administrata vetëm se është socialist. Shikojeni administratën! Ju e dini mirë, ngrijini pak sytë lart. Ka qenë kryetare e PS-së në Shkodër dhe unë e kam marrë në punë, sepse ishte për bukën e gojës. Jozefina Topalli nuk ka bërë dallim. Gjatë 8 vjetëve në Kuvend janë hequr gjithsej 4 veta, ndërsa ju keni hequr 60 e ca veta.

Unë kam një edukatë. 

(I drejtohet deputetit Sterkaj, i cili flet nga vendi.) Mos flisni më!

Ilir Meta – Ju lutem, mos e ndërprisni!

Jozefina Topalli – Unë vij nga një familje, që nuk mund ta tolerojë luftën e klasave. Nuk e konceptoj dot të them se ky është socialist dhe do t’i heq bukën, ndërsa këtij që është demokrat do t’ia jap bukën. Nuk e kam bërë. Nuk e ka bërë as Pjetër Arbnori 20 vjet më parë, kur u ndryshua sistemi dhe regjimi. Mos shkoni kaq larg! Jeni në rrugë të gabuar! Ekonomia është shumë keq. Uroj me gjithë zemër që të mos shkojmë në recesion, por, me këtë që po shikoj, kam shumë frikë. Asnjeri nuk e kontrollon situatën. Recesioni sjell destabilitet politik, destabilitet social dhe ne Shqipërinë tonë të dashur, me halle e me vuajtje, duhet ta mbrojmë të gjithë bashkë. Ajo që po bëni është në drejtim të gabuar.

Ilir Meta – Faleminderit!

Unë i kërkoj shërbimit të seancës të zbardhë diskutimin e plotë të zonjës Topalli, me të gjithë emrat që ajo përmendi. Mund të them se nuk njoh drejtpërdrejt asnjë emër të personave dhe nuk kam ndërmend të merrem me administratën në kundërshtim me ligjin, sepse nuk është detyra ime. Unë kam për detyrë, meqenëse u përmendën emrat, pra, që ka të bëjë me administratën e Kuvendit, të kërkoj sqarime dhe të jap një informacion në seancën e parë të radhës, siç premtova edhe më parë, për çdo emër, për çdo shqetësim dhe për çdo pretendim të ngritur këtu. 

Përpara se ta jap fjalën zotit Balla, dua t’ju jap një lajm të mirë. Parlamenti Europian e miratoi rezolutën në seancën e sotme plenare.

(Duartrokitje.)

Zoti Balla, urdhëroni!

Taulant Balla - Rrini, pse largoheni! Qëndroni, Xhozefinë, sepse duhet të dëgjoni se si hoqët pak kohë më parë një drejtues, të një drejtorie të rëndësishme në Kuvend, drejtorin për Marrëdhëniet me Jashtë, i cili kishte 40 vjet eksperiencë me të huajt dhe vutë drejtoreshë në Drejtorinë për Marrëdhëniet me Jashtë të parlamentit, mbesën e burrit tuaj. 

Qëndroni, Xhozefinë, të dëgjoni! Ju kanë filluar dhembjet, sepse u largua edhe dhëndri juaj nga Shërbimi Diplomatik në Francë. Një këngëtar mori përsipër të bënte diplomacinë shqiptare, në një nga shtetet më të mëdha të Europës.

Qëndroni, Xhozefinë, të dëgjoni se si vëllai juaj, emigrant si shumë emigrantë të tjerë, u hoq, sepse gjatë qeverisjes suaj ishte konsulli shqiptar në Milano. Qëndroni, Xhozefinë, të dëgjoni dhe të kuptoni se ka edhe largime në administratë, sepse e kishit kthyer në një vend punësimi për familjarët tuaj. 

Bërtet sot Xhozefina, sepse u hoq vëllai i Tonçit nga dogana e Shkodrës, Tonçi është burri. Bërtet sot Xhozefina, sepse janë larguar njerëzit. Po, do t’i heqim, do të largohen familjarët e deputetëve nga administrata. E vërteta është se ne duhet t’i respektojmë rregullat...

Ilir Meta – (I drejtohet deputetit Flamur Noka, i cili flet nga vendi.) Ju lutem, mos ndërhyni! 

Taulant Balla – Dëgjo, Flamur, sepse kemi edhe për ty! Ne kemi premtuar deri në fund se do të bëjmë transparencë për katrahurën që ka bërë Flamuri, për katrahurën që ka bërë Genci, për katrahurën që ka bërë Arben Imami. Ju sot duhet të flisnit këtu dhe të thoshit: “Po, jemi të gatshëm të vihemi në dispozicion të drejtësisë”, dhe jo të shani e të hidhni baltë mbi ministrat e qeverisë, të cilët kanë një detyrë dhe ajo është: të bëjnë transparencë për të gjitha paudhësitë që keni bërë ju në 8 vjetët e qeverisjes suaj. 

Ti për çdo makinë që policia konfiskonte në vend të ndaluar parkimi merrje, 50 mijë lekë. 50 mijë lekë e paguante çdo qytetar “Flamurin e partisë” për makinën që i transportohej me të padrejtë.

Flasim për ish-ministrin e Mbrojtjes. Ai sot duhej të mbante vetëm një qëndrim e të thoshte: “Po, zotërinj, po, i dashur popull shqiptar, unë jam gati të vihem në dispozicion të prokurorisë, jo vetëm për çështjen që ka çuar sot Ministria e Mbrojtjes. Për një tender  që nuk ka ndodhur kurrë në Shqipëri më parë, që kontrata është firmosur përpara se të bëhej tenderi. Sigurisht, ministri i Mbrojtjes duhet të pranojë që të shkojë para prokurorisë dhe të vihet në dispozicion të prokurorisë. E kishim edhe ne të vështirë që në rastin e hetimit të prokurorisë për kundrejt një prej përfaqësuesve më të lartë të PS-së, kryetarit të Bashkisë së Vlorës, të bënim si ju, të thoshin “jo”, sepse kjo është politike, sepse kjo është e qëllimshme.

Përkundrazi, ne e kemi pranuar që të hetohet kushdo, sepse standardi që duam të vendosim për të gjithë shqiptarët, nuk ka rëndësi se nga vjen, sepse korrupsioni në Shqipëri nuk ka ngjyrë: nuk është as rozë, as blu, as i kuq, por korrupsioni në Shqipëri është i zi dhe prandaj ne duam që korrupsionin ta klasifikojmë si një krim të rëndë. Dhe çdo vepër korrupsioni që keni bërë, pranoni që të hetohet. Pse keni frikë nga hetimi? Pse ka frikë ministri i Mbrojtjes, dhe belbëzon si ajo gjëja qesharake për letra higjienike, ndërkohë që letrat higjienike i kishte kthyer në dokumente dhe përmes atyre dokumenteve ushqente fushatën elektoralë të PD-së?

Pse keni frikë që të hetohet armatimi me paratë e të cilit u furnizuan tenderat për fushatën elektorale? Pse keni frikë që të hetohet çdo gjë që keni kryer për koncesione të dhëna me të padrejtë. Hajde flisni këtu! 

Miratuam rezolutën. Thamë në rezolutën që miratuam këtu së bashku se jemi të gjithë bashkë do ta luftojmë korrupsionin, por sa erdhi ligji, i cili rregullon ligjin antimafia, që korrupsioni të ndëshkohet deri në themel që pasuritë e vëna përmes korrupsionit të konfiskohen, PD-ja menjëherë tha “Jo, ne pranojmë të hetohet korrupsioni të dënohet korrupsioni, por pasuritë e vendosura nga korrupsioni nuk duhet të na preken. Erdhi ish- ministrja e Integrimit në Komisionin e Integrimit dhe tha ne paratë nuk i mbajnë nëpër këllëfë jastëkësh, por i kemi çuar nëpër banka jashtë shtetit dhe nuk dua që ligji të miratohet se kemi frikë se na merren paratë. Harrojeni! Paranë e vëna nga korrupsioni do të konfiskohen një për një dhe do t’i kthehen këtij populli sepse janë pa fund. Secili prej jush me llogari të mbushura pa fund me paratë e pista të korrupsionit, prandaj mos u nxitoni, merreni me qetësi, sepse ndryshimi sapo ka filluar.

Faleminderit!

Ilir Meta – Shumë shkurt, ju lutem!

(Ka shkëputje incizimi.)

Fjalën e ka deputeti Igli Cara.

Igli Cara – Faleminderit, zoti Kryetar!

Të nderuar kolegë

Sot dua të diskutoj për një çështje sa teknike, aq edhe politike, një pyetje që vlen për të gjithë ne. A është Rama, Kryeministri i shqiptarëve, apo thjesht i interesave të tija personale? A ka në themel të punës së tij zbatimin e Kushtetutës dhe ligjeve të vendit? Në greqishten e lashtë qeveri do të thotë timon dhe, me pak fjalë, Rama i bie të jetë timonieri ynë këto 4 vjet. Timonier ose bashkëtimonier, kjo për shqiptarët pak rëndësi ka sot, por dikush duhet t’i tregojë Ramës se, të jesh timonier, nuk do të thotë që mund ta çosh anijen, qeverinë dhe vendin nga të duash. 

Për t’i paraprirë këtij fenomeni, tipar dallues i drejtuesve pa vizion për të ardhmen, në këto qindra vjet demokraci kudo në botë, shtetet kanë përcaktuar kode dhe rregulla, rrugët mbi të cilat një qeveri do të ecë, që do të thotë se janë vendosur ligje dhe akte nënligjore, të cilat rregullojnë anarkinë dhe nuk lejojnë askënd qoftë edhe bashkëkryetarë shtetesh të abuzojnë me pushtetin. 

Të drejtosh qeverinë, zoti Rama, do të thotë të pranosh me përulje dhe mirënjohje që kjo Shqipëri që kemi sot, me të mirat, me problemet dhe me pamundësitë e saj ka nevojë për të gjithë ne dhe, për më tepër, që anija të shkojë përpara njerëzit brenda saj kanë nevojë për më shumë paqe e mirëkuptim, për më pak tritol dhe kërcënime.

Anija është e jona, zoti Rama, dhe ju e kushdo tjetër jeni i përkohshëm në atë timon. Këtë e kemi vendosur 23 vjet më parë, ne studentët e dhjetorit. Të drejtosh qeverinë nuk është si të bësh kosh apo të përziesh ngjyrat, të drejtosh qeverinë do të thotë në radhë të parë të respektosh Kushtetutën e vendit dhe të gjitha aktet ligjore që burojnë prej saj. Pse e them këtë? Kushtetuta, në nenin 158/1 thotë se Kryeministri, në emër të Këshillit të Ministrave, i paraqet Kuvendit projektligjin për buxhetin e shtetit gjatë sezonit të vjeshtës, i cili nuk mund të mbyllet pa e miratuar atë. Më tej ligji organik i buxhetit për hartimin dhe zbatimin në nenin 22/1 thotë që Këshilli i Ministrave, pasi shqyrton buxhetin e shtetit dhe e miraton atë e dërgon për shqyrtim dhe miratim në parlament, brenda datës 20 nëntor të vitit pasardhës. Aktualisht jemi me 12 dhjetor, pra Kryeministri është 22 ditë me vonesë.

Dikush mund të thotë se ky sesion ka akoma ditë, por nuk mbaron me kaq. Që nga 1 nëntori duhet të ishte diskutuar dhe më pas miratuar paketa fiskale e cila në thelb është edhe reflektimi politik i kësaj qeverie. Por siç dihet as kjo nuk na është paraqitur. Nëse do të veprohet normalisht, kjo paketë fiskale do të kërkojë diskutimet me grupet e interesit, njësitë vendore apo edhe kohën, sipas ligjit, për diskutim në të gjitha komisionet parlamentare, që do të thotë se teorikisht dhe praktikisht është e pamundur të mbyllet brenda vitit.

Nuk mbaron përsëri me kaq, sepse kemi afatet ligjore të miratimit të Presidentit dhe kohën e hyrjes në fuqi. Zoti Rama duhet të zgjohet se është me vonesë. Dikush nga ju, kolegë deputetë socialistë t’i bjerë kambanës së zgjimit për zotin Rama, pse jo t’i japë edhe ndonjë leksion për qeverisjen e shtetit dhe t’i tregojë se Shqipëria nuk mund të jetë një bashki e madhe, siç ai do të kishte dashur.

Dëgjova kolegun Braçe, megjithëse e falënderoj që e pranoi faktin se buxheti dhe paketa nuk kanë ardhur, por nuk u tha shqiptarëve më hapur se çfarë po ndodh. Buxheti i shtetit do të hartohet dhe do të bëhet i operueshëm të paktën me dy muaj vonesë e kjo për ta do të thotë se bashkitë dhe komunat do të jenë pa buxhet. Shërbimet ndaj qytetarëve dhe investimet në to do të shtyhen për të paktën dy muaj; biznesi i madh është komplet i paqartë për paketën fiskale dhe për rrjedhojë të gjitha planet e tyre të investimeve financiare për vitin që vjen janë ende pezull; Biznesi i vogël dhe ai familjar, të gjitha pasiguritë që një qeverisje si kjo e Ramës prodhon edhe që premtimet e shkuara në librin e gënjeshtrave po fshihen një e nga një.

Profesionistët presin më shumë tatim mbi të ardhurat personale, më pak shpenzime e më pak mundësi e alternativa në jetën e tyre. Taksat e premtuara që do të hiqen, tatimet e premtuara që do të shtohen, 300 mijë vende pune që do të hapen, legalizim falas e legalizim me para, biznesi që do paguajë më shumë nuk e di sa e sa gjëra të thëna sot e të thëna mot janë një amulli drejtimi e funksionimi, për t’ia thënë me fjalët e veta: një qeverisje rrumpallë apo një qeverisje me arrogancë. Këtë shqiptarët kanë nevojë sot ta kujtojnë e ta kuptojnë.

Kur theksoj arrogancën e Ramës, kërkoj të sjell në vëmendjen tuaj që ai qeverisi dy vjet bashkinë e Tiranës pa buxhet të miratuar në Këshillin Bashkiak, model që copy-paste jua dha edhe të zgjedhurve, siç është rasti i bashkisë së Durrësit që në vitin 2013, nuk pati as paketë fiskale të miratuar dhe as buxhet. Kur theksoj qeverisjen rrumpallë kërkoj t’ju kujtoj ju bashkëqytetarë, juve të nderuar kolegë, një tjetër fakt: Rama ka premtuar në fushatën e vitit 2013 heqjen e taksave për biznesin e vogël, ndërkohë vetëm para disa ditësh këto taksa jo vetëm mbetën në Bashkinë e Durrësit, por disa prej tyre edhe u rritën në paketën fiskale të vitit 2014. 

Rrumpallë apo arrogancë, papërgjegjshmëri apo paaftësi, mungesë vizioni apo mungesë kapacitetesh në qeverisje? Sot para nesh, para shqiptarëve ka shumë dilema, ka shumë pasiguri, ka më pak dritë për investime apo investitorët, ka më pak kurajë dhe iniciativë për bizneset e reja, ka më pak optimizëm për konsum, ka më pak shpresë për vendet e reja të punës.

Faleminderit!

Ilir Meta – Fjalën e ka zonja Harito, ministre e Inovacionit dhe Administratës Publike.

Milena Harito – Faleminderit, zoti Kryetar!

Do të jam një shpjegim shumë të shkurtër mbi çështjet e administratës. 

E para, do të doja të ftoja ish-kryeministrin, deputetin Berisha të vijë në mbledhjen që kemi organizuar nesër në Teatrin e Operës dhe Baletit me administratën publike. Është i ftuar nga unë personalisht, të shikojë që kemi ftuar administratën për të ndarë me të vizionin tonë, për të bashkëpunuar me të, pra në thelb për t’i respektuar. Por sigurisht që zotëria as nuk e di se ç’është respekti. Kështu që për këtë arsye nuk ka bërë asnjëherë mbledhje të këtij lloji, por le të vijë e le ta mësojë se çfarë është. Është i ftuar nesër në orën 17:30. Mund t’ia transmetoni. 

Kam edhe një shpjegim fare të shkurtër mbi administratën publike dhe nëpunësin civil. Administrata po ristrukturohet për t’iu përshtatur vizionit dhe objektivave të programit të mazhorancës sonë dhe njëkohësisht ajo po shfryhet me afërsisht 20% për të ulur shpenzimet dhe kostot. Kolegët që shqetësoheshim për numrin e ministrave, le të qetësohen se administrata do t’u kushtojë më pak taksapaguesve shqiptarë.

Pas kësaj shfryrjeje janë sot gjithsej rreth 200 nëpunës civilë që nuk përputhen më me vendet e punës që ata mbanin. Në përputhje të plotë me ligjin po shikohen rast pas rasti, pra secili prej tyre po trajtohet rast pas rasti nëse ka aftësinë, kriteret që të përshtatet me administratën profesionale që duam të ndërtojmë dhe të konsolidojmë. Nëse përshtaten, bujrëm, i kanë vendet aty. Vendet janë të shpallura, konkurset janë të hapura. Nëse jo, shikojeni hallin te vetja se pasivisht bëtë bodigardët drejtorë që t’i përdornit si sekserë dhe, në qoftë se ata nuk përshtaten, ky s’është faji ynë.

Sekretari për Procedurat dhe Votimin

Armando Subashi


Shikoni pak edhe problemet që keni me shifrat, se këta janë gjithsej rreth 200 vetë, i keni shtuar disa zero nga prapa kësaj shifre, ashtu siç keni shtuar zerot në llogaritë tuaja bankare. Kështu që, ju lutem, shikojeni edhe këtë gjë.

Faleminderit!

Ilir Meta – Meqenëse 60-minutëshi ka kaluar, u kërkoj falje të gjithë deputetëve nga të dyja krahët, se këto diskutime do t’i bëjnë në seancën e radhës.

Mbyllet seanca për sot.

Mirupafshim!

(Seanca mbyllet në orën 13:45.)

Kryetari i Kuvendit

Ilir Meta

